2007R1234 — RO — 01.07.2008 — 001.001

Acest document reprezintă un instrument de documentare, iar instituţiile nu îşi asumă responsabilitatea pentru conţinutul său.

Astfel cum a fost modificat prin:









▼B

REGULAMENTUL (CE) NR. 1234/2007 AL CONSILIULUI

din 22 octombrie 2007

de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”)







CONSILIUL UNIUNII EUROPENE, având în vedere Tratatul de instituire a Comunității Europene, în special articolele 36 și 37, având în vedere propunerea Comisiei, având în vedere avizul Parlamentului European ( 1 ), întrucât: (1) Funcționarea și dezvoltarea pieței comune a produselor agricole ar trebui însoțite de stabilirea unei politici agricole comune (denumite în continuare „PAC”) pentru a include, în special, organizarea comună a piețelor agricole (denumită în continuare „OCP”) care poate adopta diverse forme în funcție de produs, în conformitate cu articolul 34 din tratat. (2) De la introducerea PAC, Consiliul a înființat 21 de OCP pentru diferite produse sau grupuri de produse, fiecare fiind reglementată printr-un regulament de bază specific al Consiliului: — Regulamentul (CEE) nr. 234/68 al Consiliului din 27 februarie 1968 de stabilire a organizării comune a pieței în sectorul plantelor vii și al produselor de floricultură ( 2 ); — Regulamentul (CEE) nr. 827/68 al Consiliului din 28 iunie 1968 privind organizarea comună a piețelor pentru anumite produse enumerate în anexa II din tratat ( 3 ); — Regulamentul (CEE) nr. 2759/75 al Consiliului din 29 octombrie 1975 privind organizarea comună a pieței în sectorul cărnii de porc ( 4 ); — Regulamentul (CEE) nr. 2771/75 al Consiliului din 29 octombrie 1975 privind organizarea comună a pieței în sectorul ouălor ( 5 ); — Regulamentul (CEE) nr. 2777/75 al Consiliului din 29 octombrie 1975 privind organizarea comună a pieței în sectorul cărnii de pasăre ( 6 ); — Regulamentul (CEE) nr. 2075/92 al Consiliului din 30 iunie 1992 privind organizarea comună a pieței în sectorul tutunului brut ( 7 ); — Regulamentul (CEE) nr. 404/93 al Consiliului din 13 februarie 1993 privind organizarea comună a pieței în sectorul bananelor ( 8 ); — Regulamentul (CE) nr. 2200/96 al Consiliului din 28 octombrie 1996 privind organizarea comună a pieței în sectorul fructelor și legumelor ( 9 ); — Regulamentul (CE) nr. 2201/96 al Consiliului din 28 octombrie 1996 privind organizarea comună a pieței în sectorul fructelor și al produselor vegetale transformate ( 10 ); — Regulamentul (CE) nr. 1254/1999 al Consiliului din 17 mai 1999 privind organizarea comună a pieței în sectorul cărnii de vită și mânzat ( 11 ); — Regulamentul (CE) nr. 1255/1999 al Consiliului din 17 mai 1999 privind organizarea comună a pieței în sectorul laptelui și al produselor lactate ( 12 ); — Regulamentul (CE) nr. 1493/1999 al Consiliului din 17 mai 1999 privind organizarea comună a pieței în sectorul vitivinicol ( 13 ); — Regulamentul (CE) nr. 1673/2000 al Consiliului din 27 iulie 2000 privind organizarea comună a pieței în sectorul inului și al cânepei destinate producției de fibre ( 14 ); — Regulamentul (CE) nr. 2529/2001 al Consiliului din 19 decembrie 2001 privind organizarea comună a pieței în sectorul cărnii de oaie și de capră ( 15 ); — Regulamentul (CE) nr. 1784/2003 al Consiliului din 29 septembrie 2003 privind organizarea comună a pieței în sectorul cerealelor ( 16 ); — Regulamentul (CE) nr. 1785/2003 al Consiliului din 29 septembrie 2003 privind organizarea comună a pieței orezului ( 17 ); — Regulamentul (CE) nr. 1786/2003 al Consiliului din 29 septembrie 2003 privind organizarea comună a pieței în sectorul furajelor uscate ( 18 ); — Regulamentul (CE) nr. 865/2004 al Consiliului din 29 aprilie 2004 privind organizarea comună a pieței în sectorul uleiului de măsline și al măslinelor de masă ( 19 ); — Regulamentul (CE) nr. 1947/2005 al Consiliului din 23 noiembrie 2005 privind organizarea comună a pieței în sectorul semințelor ( 20 ); — Regulamentul (CE) nr. 1952/2005 al Consiliului din 23 noiembrie 2005 privind organizarea comună a pieței în sectorul hameiului ( 21 ); — Regulamentul (CE) nr. 318/2006 al Consiliului din 20 februarie 2006 privind organizarea comună a pieței în sectorul zahărului ( 22 ). (3) În plus, Consiliul a adoptat trei regulamente conținând norme specifice privind anumite produse fără a înființa, cu toate acestea, o OCP pentru aceste produse: — Regulamentul (CE) nr. 670/2003 al Consiliului din 8 aprilie 2003 de stabilire a măsurilor specifice privind piața alcoolului etilic de origine agricolă ( 23 ); — Regulamentul (CE) nr. 797/2004 al Consiliului din 26 aprilie 2004 privind măsurile de ameliorare a condițiilor de producție și de comercializare a produselor apicole ( 24 ); — Regulamentul (CE) nr. 1544/2006 al Consiliului din 5 octombrie 2006 care prevede măsuri speciale în vederea favorizării creșterii viermilor de mătase ( 25 ). (4) Regulamentele menționate mai sus (denumite în continuare „regulamente de bază”) sunt deseori însoțite de un ansamblu de alte regulamente ale Consiliului. Majoritatea regulamentelor de bază au o structură identică și conțin numeroase dispoziții comune. Acesta este, în special, cazul normelor privind comerțul cu țările terțe și al dispozițiilor generale, dar, într-o anumită măsură, și al regulilor privind piața internă. Regulamentele de bază conțin deseori soluții diferite pentru probleme identice sau similare. (5) De mai multă vreme, Comunitatea urmărește simplificarea cadrului de reglementare referitor la PAC. În consecință, a fost creat un cadru juridic orizontal pentru toate plățile directe, care regrupează un ansamblu de sisteme de sprijin într-un regim de plată unică, introdus prin adoptarea Regulamentului (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori ( 26 ). Această abordare ar trebui extinsă și la regulamentele de bază. În acest context, ansamblul dispozițiilor conținute în aceste regulamente ar trebui reunit într-un cadru juridic unic și, în măsura posibilului, abordările sectoriale ar trebui înlocuite prin abordări orizontale. (6) Având în vedere considerațiile mai sus menționate, regulamentele de bază ar trebui abrogate și înlocuite cu un regulament unic. (7) Nu ar trebui ca simplificarea să conducă la repunerea în discuție a deciziilor politice luate de-a lungul anilor în domeniul PAC. Prin urmare, prezentul regulament ar trebui să fie, în principal, un act de simplificare tehnică. Acesta nu ar trebui, prin urmare, să abroge sau să modifice instrumentele existente, cu excepția cazului în care acestea sunt învechite, redundante sau, prin natura lor, nu ar trebui tratate la nivelul Consiliului, iar acesta din urmă nu ar trebui să prevadă măsuri și instrumente noi. (8) În acest context, prezentul regulament nu ar trebui să includă acele elemente ale OCP care fac obiectul unei reforme a politicii. Acesta este cazul cu privire la majoritatea părți din sectorul fructelor și legumelor, din sectorul fructelor și legumelor transformate și din sectorul vitivinicol. Prin urmare, dispozițiile Regulamentelor (CEE) nr. 2200/96, (CE) nr. 2201/96, (CE) nr. 2201/96 și (CE) nr. 1493/1999 ar trebui integrate în prezentul regulament numai în măsura în care nu fac obiectul unei reforme a politicii. Cu toate acestea, dispozițiile de fond referitoare la aceste OCP ar trebui să fie integrate numai la momentul adoptării reformelor respective. (9) OCP în sectoarele cerealelor, orezului, zahărului, furajelor uscate, semințelor, uleiului de măsline și măslinelor de masă, inului și cânepei, bananelor, laptelui și produselor lactate, respectiv a viermilor de mătase prevede ani de comercializare care reflectă în mod principal ciclurile biologice de producție ale produselor în cauză. Prin urmare, ar trebui să se integreze în prezentul regulament anii de comercializare astfel cum sunt definiți în aceste sectoare. (10) Pentru a stabiliza piețele și a garanta un nivel de trai echitabil populației agricole, a fost pus în aplicare un sistem de sprijinire a prețurilor diferențiat în funcție de sectoare, paralel cu introducerea regimurilor de sprijin direct; această manieră de a proceda permite să se țină cont, pe de o parte, de propriile necesități ale fiecărui sector și, pe de altă parte, de interdependențele dintre sectoare. Aceste măsuri iau forma unei intervenții publice sau a unei plăți de ajutor pentru depozitarea privată a produselor din sectorul cerealelor, orezului, zahărului, uleiurilor de măsline și al măslinelor de masă, al cărnii de vită și mânzat, laptelui și produselor lactate, cărnii de porc și cărnii de oaie și de capră. Având în vedere obiectivele prezentului regulament, este prin urmare necesar să se mențină măsurile de sprijinire a prețurilor dacă acestea sunt prevăzute în instrumentele elaborate în trecut, fără a aduce modificări substanțiale în raport cu situația juridică anterioară. (11) Din motive de claritate și transparență, ar trebui să se prevadă o structură comună pentru măsurile menționate mai sus, menținând politica urmată în fiecare sector. În acest scop, este oportun să se opereze o distincție între prețurile de referință și prețurile de intervenție. (12) OCP în sectoarele cerealelor, cărnii de vită și mânzat, respectiv laptelui și al produselor lactate cuprindeau prevederi conform cu care, hotărând în conformitate cu procedura menționată la articolul 37 alineatul (2) din tratat, Consiliul poate modifica nivelul prețurilor. Având în vedere sensibilitatea sistemelor de prețuri, ar trebui clarificat faptul că posibilitatea modificării nivelului prețurilor în temeiul articolului 37 alineatul (2) există cu privire la toate sectoarele reglementate de prezentul regulament. (13) Mai mult, OCP în sectorul zahărului prevedea posibilitatea de revizuire a calităților standard ale zahărului, astfel cum sunt enunțate în continuare în Regulamentul (CE) nr. 381/2006, astfel încât să se țină seama, în special, de cerințele comerciale și de evoluția în materie de analiză tehnică. Regulamentul respectiv prevedea, prin urmare, competența Comisiei de a modifica anexa relevantă. Este deosebit de necesar să fie menținută această posibilitate, pentru a permite Comisiei să acționeze rapid atunci când este cazul. (14) În scopul garantării unei informații fiabile privind prețurile zahărului pe piața comunitară, ar trebui inclus în prezentul regulament sistemul de notificare a prețurilor, astfel cum este prevăzut în OCP în sectorul zahărului, pe baza căruia ar trebui determinat nivelul prețurilor de piață ale zahărului alb. (15) Pentru a evita ca sistemul de intervenție în sectoarele cerealelor, orezului, untului și laptelui praf să nu devină un debușeu în sine, este oportun să se mențină posibilitatea de a limita deschiderea intervenției publice doar la anumite perioade ale anului. În privința produselor sectoarelor cărnii de vită și mânzat și al untului, deschiderea și închiderea intervenției publice ar trebui să depindă de nivelul de prețuri de piață pe o perioadă dată. În ceea ce privește sectoarele porumbului, orezului și zahărului, este oportun să se mențină limitarea cantităților până la concurența cărora achizițiile pot fi realizate sub titlul de intervenție publică. Pentru unt și lapte praf, este necesară menținerea competenței Comisiei de a suspenda achizițiile normale odată ce o anumită cantitate este atinsă sau de a le înlocui prin achiziții realizate pe bază de licitație publică. (16) Prețul la care trebuie efectuate achizițiile realizate în cadrul intervenției publice a fost diminuat în trecut pentru OCP în sectoarele cerealelor, orezului și cărnii de vită și mânzat și fixat în paralel cu introducerea schemelor de sprijin direct în aceste sectoare. Există deci o legătură strânsă între, pe de o parte, ajutoarele acordate sub titlul acestor scheme și, pe de altă parte, prețurile de intervenție. Nivelul respectiv de preț pentru produsele din sectorul laptelui și al produselor lactate a fost definit pentru a promova consumul produselor în cauză, respectiv pentru a ameliora competitivitatea acestora. În sectoarele orezului și zahărului, prețurile au fost fixate pentru a contribui la stabilizarea pieței în cazul în care prețul de piață în cursul unui an de comercializare dat cade sub prețul de referință determinat pentru anul de comercializare următor. Aceste politici hotărâte de Consiliu rămân aplicabile. (17) La fel ca în OCP anterioare, prezentul regulament ar trebui să asigure posibilitatea de punere în vânzare a produselor achiziționate în cadrul unei intervenții publice. Ar trebui ca aceste măsuri să fie luate astfel încât să se evite perturbarea pieței, garantând egalitatea accesului la mărfuri și egalitatea tratamentului cumpărătorilor. (18) Datorită stocurilor de intervenție pentru diverse produse agricole, Comunitatea dispune de mijloacele necesare pentru a-și aduce o contribuție importantă la bunăstarea cetățenilor săi cei mai defavorizați. Este în interesul său să exploateze durabil acest potențial până la reducerea stocurilor la un nivel normal prin instituirea de măsuri adecvate. În sensul acestor considerente, Regulamentul (CEE) nr. 3730/87 al Consiliului din 10 decembrie 1987 de stabilire a normelor generale aplicabile operațiunilor de furnizare către anumite organizații a unor produse alimentare provenind din stocurile de intervenție și destinate distribuirii către persoanele cele mai defavorizate din Comunitate ( 27 ) a prevăzut, până în prezent, distribuirea alimentelor de către organizații caritabile. Această măsură socială importantă, care poate avea o valoare considerabilă pentru persoanele cele mai dezavantajate, ar trebui menținută și inclusă în prezentul regulament. (19) Pentru a contribui la echilibrarea pieței și la stabilizarea prețurilor pieței, a fost prevăzută, în cadrul OCP în sectorul laptelui și al produselor lactate, acordarea unui ajutor pentru depozitarea privată smântânii, a anumitor produse de unt și a anumitor brânzeturi. Mai mult decât atât, Comisia a fost împuternicită să hotărască acordarea de ajutoare la depozitarea privată de alte tipuri de brânzeturi, zahăr alb, de anumite tipuri de ulei de măsline, respectiv de diferite produse ale sectoarelor cărnii de vită și mânzat, laptelui praf degresat, cărnii de porc, cărnii de oaie și cărnii de capră. Dat fiind scopul prezentului regulament, aceste măsuri ar trebui menținute. (20) Regulamentul (CE) nr. 1183/2006 al Consiliului din 24 iulie 2006 privind grila comunitară de clasificare a carcaselor de bovine adulte ( 28 ), Regulamentul (CEE) nr. 1186/90 al Consiliului din 7 mai 1990 de extindere a domeniului de aplicare a grilei comunitare de clasificare a carcaselor de bovine adulte ( 29 ), Regulamentul (CEE) nr. 3220/84 al Consiliului din 13 noiembrie 1984 de stabilire a grilei comunitare de clasificare a carcaselor de porc ( 30 ) și Regulamentul (CEE) nr. 2137/92 al Consiliului din 23 iulie 1992 privind grila comunitară de clasificare a carcaselor de ovine și stabilirea standardelor comunitare de calitate a carcaselor de ovine proaspete sau refrigerate ( 31 ) prevăd grile comunitare de clasificare a carcaselor în sectoarele cărnii de vită și mânzat, a cărnii de porc și de oaie și a cărnii de capră. Aceste dispozitive sunt esențiale în scopul înregistrării prețurilor și al aplicării mecanismelor de intervenție în sectoarele respective. Mai mult decât atât, acestea urmăresc obiectivul de a ameliora transparența pieței. Aceste grile de clasificare a carcaselor ar trebui menținute. Prin urmare, este oportun să se includă elementele esențiale ale acestora în prezentul regulament, concomitent cu împuternicirea Comisiei în vederea reglementării anumitor aspecte de natură tehnică prin intermediul normelor de punere în aplicare. (21) Restricțiile la libera circulație care rezultă din aplicarea de măsuri destinate combaterii propagării bolilor animale pot provoca dificultăți pe piața anumitor produse într-unul sau mai multe state membre. Experiența a arătat că perturbări grave ale pieței, cum ar fi reducerea importantă a consumului sau a prețurilor, pot fi legate de o pierdere de încredere a consumatorilor, care rezultă din existența unor riscuri pentru sănătatea publică sau pentru sănătatea animalelor. (22) Măsurile excepționale de sprijinire a pieței destinate ameliorării acestor situații și prevăzute în OCP în sectoarele cărnii de vită și mânzat, laptelui și al produselor lactate, cărnii de porc, cărnii de oaie și de capră, ouălor și păsărilor de curte, ar trebui în consecință incluse în prezentul regulament în aceleași condiții ca cele aplicate deja. Aceste măsuri excepționale de sprijinire a pieței ar trebui luate de către Comisie și ar trebui legate direct sau rezultate din deciziile veterinare sau sanitare adoptate pentru combaterea răspândirii bolilor. Acestea ar trebui luate la cererea statelor membre pentru evitarea gravelor perturbări ale piețelor în cauză. (23) În prezentul regulament ar trebui menținută capacitatea Comisiei, prevăzută de OCP în sectoarele cerealelor și orezului, de a adopta măsuri de intervenție speciale în cazul în care aceasta le consideră necesare în vederea răspunderii în mod concret și eficient la amenințările de perturbare a piețelor în sectorul cerealelor, și în vederea evitării recurgerii intensive la intervenția publică în anumite regiuni ale Comunității în sectorul orezului sau compensării penuriei de orez nedecorticat cauzată de catastrofe naturale. (24) Ar trebui fixat un preț minim aplicabil sfeclei căreia i se aplică o cotă, corespunzător unei calități standard ce trebuie definită, în scopul asigurării unui nivel de trai echitabil producătorilor de sfeclă de zahăr și de trestie de zahăr din Comunitate. (25) Este necesar să se prevadă instrumente specifice destinate asigurării unui echilibru just al drepturilor și obligațiilor între întreprinderile de transformare a sfeclei de zahăr și producătorii de sfeclă de zahăr. De aceea, ar trebui ca dispozițiile standard care reglementează acordurile interprofesionale, cuprinse anterior în OCP în sectorul zahărului, să fie menținute. (26) Diversitatea situațiilor naturale, economice și tehnice face dificilă uniformizarea condițiilor de achiziționare a sfeclei de zahăr în cadrul Comunității. Au fost deja încheiate acorduri sectoriale între asociațiile de producători de sfeclă de zahăr și întreprinderile de transformare a sfeclei de zahăr. În consecință, dispozițiile-cadru ar trebui să servească doar la definirea garanțiilor minime solicitate atât producătorilor de sfeclă de zahăr, cât și industriei zahărului pentru a asigura buna funcționare a pieței zahărului, rezervând acordurilor sectoriale posibilitatea de a deroga de la anumite reguli. Modalități mai detaliate ale acestor raporturi au fost prevăzute anterior în cadrul OCP în sectorul zahărului în anexa II la Regulamentul (CE) nr. 318/2006. Având în vedere caracterul eminamente tehnic al acestor dispoziții, este oportun ca acestea să fie abordate la nivelul Comisiei. (27) Taxa pe producție prevăzută în cadrul OCP în sectorul zahărului pentru a contribui la finanțarea cheltuielilor realizate în cadrul OCP respectiv ar trebui integrată în prezentul regulament (28) În scopul menținerii echilibrului structural al piețelor în sectorul zahărului la un nivel al prețului apropiat de prețul de referință, ar trebui să mențină posibilitatea Comisiei de a lua decizii privind retragerea unor cantități de zahăr de pe piață până ce acest echilibru de piață este restabilit. (29) OCP în sectoarele plantelor vii, cărnii de vită și mânzat, cărnii de porc, cărnii de oaie și capră, ouălor și păsărilor de curte, fac posibilă adoptarea anumitor măsuri destinate facilitării adaptării ofertei la cerințele pieței. Aceste măsuri pot contribui la stabilizarea piețelor și la garantarea unui nivel de viață echitabil pentru comunitatea agricolă în cauză. Ținând cont de obiectivele prezentului regulament, este necesară menținerea acestei posibilități. În virtutea acestor dispoziții, Consiliul poate adopta regulile generale aplicabile acestor măsuri, conform procedurii prevăzute la articolul 37 din tratat. Obiectivele urmărite de acest tip de măsuri sunt definite în mod clar și delimitează natura măsurilor care pot fi adoptate. Din acest motiv, adoptarea de reguli generale suplimentare de către Consiliu nu este necesară și nu ar mai trebui asigurată. (30) În sectoarele zahărului și al laptelui și produselor lactate, limitarea cantitativă a producției prevăzută în Regulamentul (CE) nr. 318/2006 și în Regulamentul (CE) nr. 1788/2003 ale Consiliului din 29 septembrie 2003 de stabilire a unei prelevări în sectorul laptelui și al produselor lactate ( 32 ) constituie de mai mulți ani un instrument esențial al politicii de piață. Motivele pentru care, în trecut, Comunitatea a adoptat sistemele de cote la producție în cele două sectoare, rămân pertinente în continuare. (31) Dacă regimul de cote aplicabile zahărului a fost prevăzut în OCP în sectorul zahărului, corespondentul său în sectorul produselor lactate a fost reglementat până în prezent de Regulamentul (CE) nr. 1788/2003, act legislativ distinct față de OCP în sectorul laptelui și produselor lactate. Având în vedere importanța capitală a acestor regimuri și obiectivele prezentului regulament, este oportun să se includă dispozițiile relevante pentru ambele sectoare în prezentul regulament, fără a aduce modificări importante acestor regimuri și modului lor de funcționare în raport cu situația juridică anterioară. (32) În consecință, ar trebui ca regimul de cote aplicabile zahărului prevăzut în prezentul regulament să reflecte dispozițiile stabilite de Regulamentul (CE) nr. 318/2006 și, în special, să mențină statutul juridic al cotelor menționate mai sus în măsura în care, potrivit jurisprudenței Curții de Justiție, regimul de cote constituie un instrument de reglare a pieței de zahăr destinat să asigure atingerea obiectivelor de interes public. (33) De aceea, prezentul regulament ar trebui să autorizeze Comisia să adapteze aceste cote la un nivel durabil după expirarea, în 2010, a fondului de restructurare stabilit de către Regulamentul (CE) nr. 320/2006 al Consiliului din 20 februarie 2006 de instituire a unui regim temporar de restructurare a industriei de prelucrare a zahărului în Comunitate ( 33 ). (34) Dată fiind necesitatea de prevedere, în cursul perioadei de aplicare a cotelor, a unei anumite flexibilități naționale în adaptarea structurală a industriei de transformare și în cultivarea sfeclei de zahăr și a trestiei de zahăr, ar trebui menținută posibilitatea ca statele membre să modifice cotele întreprinderilor în anumite limite, fără a restrânge funcționarea instrumentului care constituie fondurile de restructurare. (35) OCP în sectorul zahărului prevedea că, pentru a evita ca zahărul excedentar să perturbe piața, Comisia ar trebui autorizată, conform anumitor criterii, să reporteze zahărul, izoglucoza sau siropul de inulină excedentare la cota de producție a anului de comercializare următor. Mai mult decât atât, dacă, pentru anumite cantități, condițiile aplicabile nu sunt reunite, se prevedea de asemenea impunerea unei taxe pe excedent în scopul evitării ca o acumulare a acestor cantități să amenințe situația pieței. Aceste dispoziții ar trebui menținute. (36) Principalul obiectiv al cotelor de lapte, respectiv reducerea dezechilibrului dintre cerere și ofertă pe piața respectivă și a surplusurilor structurale rezultate ca urmare a acestuia, prevalează încă, ajungându-se astfel la un echilibru mai bun al pieței. Aplicarea unei taxe pe cantitățile de lapte colectate sau vândute pentru consum direct ce depășesc un anumit prag garantat ar trebui, așadar, menținută. În conformitate cu obiectivele prezentului regulament, este necesar, într-o anumită măsură, să se procedeze la armonizarea terminologică între regimurile de cote aplicabile zahărului și laptelui, menținând totodată statu quo-ul juridic al acestora. Apare așadar necesitatea de a armoniza terminologia din sectorul laptelui cu cea din sectorul zahărului. Termenii „cantitate națională de referință” și „cantitate individuală de referință” din Regulamentul (CE) nr. 1788/2003 ar trebui, prin urmare, înlocuiți cu termenii „cotă națională” și „cotă individuală”, păstrând conceptul juridic în curs de definire. (37) În esență, este necesar ca regimul de cote pentru produsele lactate din prezentul regulament să fie fidel Regulamentului (CE) nr. 1788/2003. Este necesar, în special, să se mențină distincția între livrările și vânzările directe și să se aplice regimul pe baza unui conținut de referință individual, respectiv național de grăsimi. Fermierii ar trebui autorizați, în anumite condiții, să-și transfere temporar cota individuală. În plus, ar trebui menținut principiul potrivit căruia în cazul în care o fermă este vândută, arendată sau transmisă prin moștenire, cota corespunzătoare acestei ferme este transferată cu terenul în cauză cumpărătorului, arendașului sau moștenitorului și totodată unele excepții de la principiul conform căruia cantitățile de referință se raportează la ferme, în scopul de a permite continuarea procesului de restructurare a producției lactatelor și de a contribui la ameliorarea mediului, ar trebui menținute. În funcție de diferitele tipuri de transfer al cotelor și în funcție de criterii obiective, dispozițiile care autorizează statele membre să plaseze în folosul rezervei naționale o parte din cantitățile transferate ar trebui de asemenea menținute. (38) Taxa pe excedent ar trebui să fie fixată la un nivel disuasiv și să fie achitabilă de către statele membre de îndată de cota națională este depășită. Este, în continuare, necesar ca prelevarea să fie repartizată de către statul membru între producătorii care au contribuit la depășire. Producătorii respectivi ar trebui să datoreze statului membru plata contribuției lor la prelevarea datorată pentru faptul că au depășit cantitatea lor disponibilă. Statele membre ar trebui să verse Fondului European de Orientare și Garantare Agricolă (FEOGA) prelevarea corespunzătoare depășirii cotei lor naționale, redusă cu o valoare forfetară de 1 % destinată a ține cont de cazul falimentului sau incapacității definitive a anumitor producători de a se achita de contribuția lor la plata prelevării datorate. (39) Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune ( 34 ) califică încasările provenind din aplicarea prelevării suplimentare în sectorul lactatelor drept „încasări afectate”, care trebuie vărsate bugetului Comunității și care, în caz de refolosire, trebuie să servească în mod exclusiv finanțării cheltuielilor efectuate sub titlul FEOGA sau al Fondului European Agricol pentru Dezvoltare Rurală (FEADR). Articolul 22 din Regulamentul (CE) nr. 1788/2003 în termenii căruia veniturile din prelevări sunt considerate ca făcând parte din intervențiile destinate regularizării piețelor agricole și afectate finanțării cheltuielilor sectorului lactatelor a devenit prin urmare caduc și, în consecință, nu ar trebui integrat în prezentul regulament. (40) Diferitele OCP au prevăzut mai multe tipuri de scheme de ajutor. (41) OCP în sectoarele furajelor uscate, respectiv în sectorul inului și al cânepii, au prevăzut ajutoarele la transformare destinate regularizării pieței interne în ceea ce privește sectoarele vizate. Aceste dispoziții ar trebui menținute. (42) Ținând cont de situația specială a pieței cerealelor și a amidonului de cartofi, OCP în sectorul cerealelor conține dispoziții care autorizează acordarea unei restituiri la producție în cazul în care aceasta se dovedește necesară. Această restituire ar trebui să fie de natură să permită sectorului în cauză să poată procura produsele de bază pe care le utilizează la un preț inferior celui rezultat prin aplicarea prețurilor comune. OCP în sectorul zahărului prevede posibilitatea unei restituiri la producție în cazul în care fabricarea anumitor produse industriale, chimice sau farmaceutice face să apară necesitatea luării unor măsuri în vederea obținerii anumitor produse din zahăr. Aceste dispoziții ar trebui menținute. (43) În scopul de a contribui la echilibrul pieței lactatelor și de a stabiliza prețurile laptelui și ale produselor lactate, este necesar să se ia măsuri suplimentare în vederea creșterii posibilității de desfacere a produselor menționate mai sus. OCP în sectorul laptelui și produselor lactate prevedea deci acordarea de ajutoare destinate comercializării anumitor produse lactate având utilizatori sau destinații speciale. Mai mult decât atât, în scopul stimulării consumului de lapte de către tineret, această OCP prevede posibilitatea pentru Comunitate de a participa la cheltuielile efectuate în vederea acordării de ajutoare pentru furnizarea de lapte elevilor în instituții de învățământ. Aceste dispoziții ar trebui menținute. (44) Este necesar să se prevadă o finanțare comunitară, corespunzător procentajului de ajutor direct pe care statele membre sunt autorizate să-l rețină în virtutea articolului 110i alineatul (4) din Regulamentul (CE) nr. 1782/2003, pentru a încuraja organizațiile de operatori autorizați să elaboreze programe de lucru vizând ameliorarea calității producției de ulei de măsline și de măsline de masă. În acest context, OCP în sectorul uleiului de măsline și al măslinelor de masă dispunea ca ajutorul comunitar să fie alocat în funcție de prioritățile acordate activităților conduse în cadrul programelor de lucru menționate mai sus. Aceste dispoziții ar trebui menținute. (45) Un fond comunitar de tutun, finanțat prin anumite deduceri efectuate asupra ajutoarelor acordate sectorului, a fost înființat prin Regulamentul (CEE) nr. 2075/92 în vederea punerii în aplicare a diverselor măsuri în sectorul în cauză. Anul 2007 este ultimul an în cursul căruia deducerile efectuate asupra ajutoarelor prevăzute la titlul IV capitolul 10c din Regulamentul (CE) nr. 1782/2003 sunt puse la dispoziția Fondului comunitar pentru tutun. Deoarece finanțarea fondului mai sus menționat expiră înainte de intrarea în vigoare a prezentului regulament, este necesar să se mențină articolul 13 din Regulamentul (CEE) nr. 2075/92, care vor servi drept bază juridică eventualelor programe multianuale finanțate de fondul comunitar pentru tutun. (46) Apicultura, ca sector al agriculturii, este caracterizată prin diversitatea condițiilor de producție și de randament, respectiv prin dispersarea și varietatea operatorilor economici, atât la nivelul producției, cât și la nivelul comercializării. Mai mult decât atât, ținând cont de extinderea varoozei în cursul ultimilor ani în mai multe state membre și de dificultățile pe care această boală le antrenează în producția de miere, o acțiune la nivel comunitar rămâne necesară deoarece este vorba de o boală care nu poate fi eradicată complet și care trebuie tratată cu produse autorizate. În aceste circumstanțe și în vederea ameliorării condițiilor generale de producție și de comercializare a produselor apicole în Comunitate, este necesară elaborarea, la fiecare trei ani, de programe naționale care conțin acțiuni de asistență tehnică, de combatere a varoozei, de raționalizare a transhumanței, de gestiune a potențialului apicol comunitar și de colaborare în programele de cercetare în materie de apicultură și a produselor sale. Este necesar ca aceste programe naționale să fie finanțate parțial de către Comunitate. (47) Regulamentul (CE) nr. 1544/2006 a introdus un regim de ajutor comunitar pentru creșterea viermilor de mătase care ia forma unei valori forfetare pe cutie de ouă de viermi de mătase folosită, înlocuind regimul de ajutor național în favoarea acestui produs. (48) Considerentele politice care au condus la introducerea regimurilor de ajutor în domeniul apiculturii și creșterii viermilor de mătase menționate mai sus rămân valabile, deci aceste regimuri de ajutor ar trebui incluse în prezentul regulament. (49) Aplicarea de standarde de comercializare pentru produsele agricole poate contribui la ameliorarea condițiilor economice de producție și de comercializare, respectiv la creșterea calității acestor produse. Punerea în aplicare a standardelor de acest tip este deci în interesul producătorilor, al comercianților și al consumatorilor. În consecință, au fost introduse în cadrul OCP standardele de comercializare în sectorul bananelor, uleiurilor de măsline și al măslinelor de masă, al plantelor vii, ouălor și cărnii de pasăre, în special, în raport cu calitatea, clasificarea, greutatea, mărimea, condiționarea, ambalajul, stocarea, transportul, prezentarea, originea și etichetarea produselor în cauză. Este oportună menținerea acestora în prezentul regulament. (50) În cadrul OCP în sectoarele uleiului de măsline și al măslinelor de masă, respectiv al bananelor, Comisia este însărcinată cu adoptarea dispozițiilor privind normele de comercializare. Dată fiind natura tehnică a acestor norme și ținând cont de necesitatea de a le ameliora constant eficacitatea și de a le adapta evoluției practicilor comerciale, este oportună extinderea acestei abordări și asupra sectorului plantelor vii, precizând criteriile de luat în considerare de către Comisie la definirea normelor aplicabile. Mai mult decât atât, în scopul evitării abuzurilor în legătură cu calitatea și autenticitatea produselor oferite spre consum și a perturbărilor importante care pot fi antrenate pe piață de către astfel de abuzuri, poate fi necesară adoptarea unor dispoziții speciale, în special recursul la metode de analiză avansate și la alte măsuri destinate determinării caracteristicilor normelor în cauză. (51) Mai multe instrumente juridice au fost puse în practică în scopul regularizării comercializării și denumirii laptelui, produselor lactate și grăsimilor. Aceste instrumente urmăresc obiectivul de a ameliora, pe de o parte, situația laptelui și a produselor lactate pe piață și pe de altă parte, de a asigura o concurență loială între grăsimile tartinabile de proveniență lactată sau nelactată, atât în beneficiul producătorilor cât și al consumatorilor. Normele stabilite de Regulamentul (CEE) nr. 1898/87 al Consiliului din 2 iulie 1987 privind protecția denumirii laptelui și a produselor lactate ( 35 ) în momentul comercializării, au ca obiectiv protecția consumatorului și crearea de condiții de concurență între produsele lactate și produsele concurente în privința denumirii, etichetării și publicității care să evite orice denaturare. Regulamentul (CE) nr. 2597/97 al Consiliului din 18 decembrie 1997 care stabilește normele suplimentare de organizare comună a pieței în sectorul laptelui și produselor lactate în privința laptelui de consum ( 36 ), comportă dispoziții destinate să asigure o calitate superioară a laptelui de consum și introducerea pe piață a unor produse care răspund nevoilor și așteptărilor consumatorilor, ceea ce contribuie la stabilizarea pieței în cauză și la garantarea unui lapte de consum de calitate superioară pentru consumatori. Regulamentul (CE) nr. 2991/94 al Consiliului din 5 decembrie 1994 care de stabilire a standardelor pentru grăsimile tartinabile ( 37 ), definește standardele de comercializare a produselor lactate și nelactate în cauză, prevăzând o clasificare clară și distinctă însoțită de norme privind denumirea acestora. Conform obiectivelor prezentului regulament, este necesară menținerea normelor menționate mai sus. (52) În ceea ce privește sectorul ouălor și cel al păsărilor de curte, există dispoziții privind standardele de comercializare și, în anumite cazuri, producția. Aceste dispoziții sunt cuprinse în Regulamentul (CE) nr. 1028/2006 al Consiliului din 19 iunie 2006 privind standardele de comercializare a ouălor ( 38 ), Regulamentul (CE) nr. 1906/90 al Consiliului din 26 iunie 1990 privind standardele de comercializare a cărnii de pasăre ( 39 ) și Regulamentul nr. 2782/75 al Consiliului din 29 octombrie 1975 privind producția și comercializarea ouălor pentru incubație și a puilor de fermă ( 40 ). Dispozițiile esențiale incluse în aceste regulamente trebuie integrate în prezentul regulament. (53) Regulamentul (CE) nr. 1028/2006 prevede că standardele de comercializare a ouălor, se aplică în principiu ouălor provenind de la găini din specia Gallus gallus, comercializate în Comunitate și, ca regulă generală, ouălor destinate exportului în țări terțe. Regulamentul menționat anterior operează o distincție clară între ouăle adecvate consumului uman direct și cele care nu sunt adecvate în acest scop prin crearea a două categorii de calitate a ouălor și stabilește dispoziții privind informarea corespunzătoare a consumatorilor în ceea ce privește clasele de calitate și de greutate și identificarea metodelor agricole utilizate. În cele din urmă, regulamentul prevede reguli speciale referitoare la ouăle importate din țări terțe, conform cărora, dispozițiile speciale în vigoare în anumite state terțe pot justifica derogări de la standardele de comercializare, dacă se garantează echivalența lor cu legislația comunitară. (54) În ceea ce privește carnea de pasăre, Regulamentul (CE) nr. 1906/90 specifică faptul că standardele de comercializare ar trebui să se aplice, în principiu, anumitor tipuri de carne de pasăre destinate consumului uman comercializate în Comunitate și că ar trebui, totuși, să fie exclusă din sfera de aplicare a normelor de comercializare carnea de pasăre destinată exportului în țări terțe. Prezentul regulament prevede clasificarea cărnii de pasăre în două categorii, în conformitate cu conformația, aspectul și condițiile în care carnea urmează a fi pusă în vânzare. (55) Conform acestor regulamente, statele membre ar trebui să excludă din sfera de aplicare a acestor norme ouăle și carnea de pasăre, vândute în mod direct de către producător consumatorului final, în cantități mici. (56) Regulamentul (CE) nr. 2782/75 stabilește reguli speciale în privința comercializării și transportului ouălor pentru incubație și ale puilor de fermă, cât și în privința incubației ouălor. Regulamentul respectiv include dispoziții care se referă în special la marcarea individuală a ouălor pentru incubație utilizate în producția de pui, la modul de ambalare și tipul ambalajelor pentru transport. Cu toate acestea, regulamentul exclude de la aplicarea obligatorie a normelor prevăzute crescătoriile de păsări reproducătoare de rasă sau de alt tip de dimensiuni reduse și alte unități de reproducere. (57) Conform obiectivelor prezentului regulament, este necesară menținerea regulilor menționate anterior fără modificări substanțiale. Cu toate acestea, Comisia ar trebui să alte dispoziții de natură tehnică din respectivele regulamente ar trebui să fie abordate de Comisie, prin adoptarea unor norme de aplicare. (58) Așa cum a fost cazul până în prezent în cadrul OCP în sectorul hameiului, este necesar să se urmărească o politică de calitate la nivel comunitar, prin aplicarea dispozițiilor privind certificarea, însoțite de reguli care interzic, în principiu, comercializarea produselor pentru care nu s-au eliberat certificate sau, pentru produsele importate, care nu răspund caracteristicilor calitative minime echivalente. (59) Descrierile și definițiile uleiurilor de măsline și denumirile lor constituie un element esențial de structurare a pieței în ceea ce privește stabilirea de norme de calitate și prin furnizarea către consumator a unor informații adecvate asupra produselor și ar trebui menținute în prezentul regulament. (60) Unul din regimurile de ajutor, menționate mai sus, care contribuie la echilibrul pieței laptelui și al produselor lactate și la stabilizarea prețurilor în acest sector, constă într-un regim de ajutor, cuprins în Regulamentul (CE) nr. 1255/1999, pentru transformarea laptelui degresat în cazeină și cazeinat. Regulamentul (CEE) nr. 2204/90 al Consiliului din 24 iulie 1990 care stabilește normele generale suplimentare privind organizarea comună a pieței în sectorul laptelui și produselor lactate în ceea ce privește brânzeturile ( 41 ), a prevăzut dispoziții privind utilizarea cazeinei și cazeinatului în fabricarea brânzeturilor, dispoziții destinate contracarării efectelor negative care pot rezulta din regimul de ajutor de mai sus, ținând cont de vulnerabilitatea brânzeturilor în operațiunile de substituire care implică recursul la cazeină și cazeinat și de asigurarea prin aceasta a stabilității pieței. Aceste norme ar trebui integrate în prezentul regulament. (61) Transformarea anumitor materii prime agricole pentru obținerea de alcool etilic este strâns legată de economia acestor materii prime. Această transformare poate contribui considerabil la creșterea valorii materiilor prime și poate avea o importanță economică și socială deosebită pentru economia anumitor regiuni comunitare sau poate fi o sursă semnificativă de venit pentru producătorii materiilor prime respective. De asemenea, ea permite eliminarea produselor de calitate nesatisfăcătoare și a excedentelor pe termen scurt care pot cauza dificultăți temporare în anumite sectoare. (62) În sectoarele hameiului, uleiurilor de măsline și al măslinelor de masă, al tutunului și viermilor de mătase, legislația se axează pe diferite tipuri de organizări pentru atingerea obiectivelor politicii, în special în vederea stabilizării piețelor produselor vizate printr-o acțiune comună, respectiv în vederea asigurării și ameliorării calității acestor produse. Dispozițiile care până în prezent au reglementat acest sistem de organizare se bazează pe organizații recunoscute de către statele membre sau în anumite cazuri de către Comisie, pe baza criteriilor stabilite de aceasta din urmă. Este necesară menținerea acestui sistem și armonizarea dispozițiilor în vigoare până în prezent. (63) În scopul întăririi anumitor acțiuni ale organizațiilor sectoriale care prezintă un interes particular în privința reglementării actuale a OCP în sectorul tutunului, este necesară prevederea posibilității de extindere, în anumite condiții, a normelor adoptate pentru membrii săi de către o organizație sectorială la ansamblul producătorilor și grupurilor neaderente într-una sau mai multe regiuni. Același lucru ar trebui să se aplice în privința altor activități desfășurate de către organizații sectoriale și care prezintă un interes economic sau tehnic general pentru sectorul tutunului, în beneficiul tuturor persoanelor active în ramura în cauză. Este necesară existența unei cooperări strânse între statele membre și Comisie. Comisia ar trebui să dispună de competențe permanente de monitorizare, în special în privința acordurilor și practicilor comune adoptate de organizațiile menționate mai sus. (64) În anumite sectoare, cu excepția acelora în care normele actuale prevăd recunoașterea organizațiilor de producători sau a organizațiilor interprofesionale, este posibil ca statele membre să intenționeze să recunoască acest fel de organizații în temeiul legislației naționale, în măsura în care acest lucru este compatibil cu legislația comunitară. Așadar, această posibilitate ar trebui clarificată. Mai mult, ar trebui să se adopte norme potrivit cărora recunoașterea producătorului și a organizațiilor interprofesionale în conformitate cu prezentul regulament rămâne valabilă după adoptarea prezentului regulament. (65) O piață comunitară unică implică un regim de schimburi comerciale la frontierele exterioare ale Comunității. Acest regim, conținând taxe la import și restituiri la export ar trebui, în principiu, să permită stabilizarea pieței comunitare. Regimul comercial trebuie să se bazeze pe angajamentele luate în cadrul negocierilor comerciale multilaterale din cadrul Rundei Uruguay. (66) În cadrul OCP în sectoarele cerealelor, orezului, zahărului, semințelor, uleiurilor de măsline și al măslinelor de masă, al inului și al cânepei, cărnii de vită și mânzat, laptelui și produselor lactate, cărnii de porc, cărnii de oaie și de capră, ouălor și cărnii de pasăre, plantelor vii și alcoolului etilic de origine agricolă, monitorizarea volumului de schimburi de produse agricole cu țări terțe a făcut până în prezent obiectul sistemelor obligatorii de licențe, atât pentru import cât și pentru export, sau al sistemelor care autorizau Comisia să prevadă cerințe în materie de licențe. (67) Monitorizarea fluxurilor comerciale este înainte de toate o chestiune de gestiune care ar trebui abordată într-o manieră flexibilă. În acest context, și ținând cont de experiența câștigată în OCP în care gestionarea certificatelor a fost deja conferită Comisiei, este adecvat să se extindă această manieră de a proceda pe ansamblul sectoarelor în care sunt folosite licențele de import și export. Comisia ar trebui să decidă asupra introducerii cerințelor în materie de licențe ținând cont de necesitatea licențelor de import în scopul gestiunii piețelor în cauză și, în special, monitorizării importului produselor în cauză. (68) În cea mai mare parte, taxele vamale aplicabile produselor agricole în conformitate cu acordurile Organizației Mondiale a Comerțului (OMC) figurează în Tariful Vamal Comun. Cu toate acestea, pentru anumite produse din sectoarele cerealelor și orezului, introducerea de mecanisme suplimentare face necesară posibilitatea adoptării de derogări. (69) Pentru a evita sau contracara efectele negative pe piața Comunității care pot rezulta din importul anumitor produse agricole, importul produselor de acest tip ar trebui să facă obiectul achitării unei taxe suplimentare, dacă anumite condiții sunt întrunite. (70) În anumite condiții, este necesar să i se atribuie Comisiei competența de a deschide și a administra contingente tarifare la import care rezultă din acorduri internaționale încheiate în conformitate cu tratatul sau cu alte acte ale Consiliului. (71) Regulamentul (CEE) nr. 2729/75 al Consiliului din 29 octombrie 1975 privind prelevările la import aplicabile amestecului de cereale, de orez și de brizură de orez ( 42 ), urmărește să asigure buna funcționare a sistemului de taxe vamale la importul amestecului de cereale, de orez și de brizură de orez. Aceste norme ar trebui incluse în prezentul regulament. (72) Comunitatea a încheiat cu țări terțe mai multe acorduri în materie de acces preferențial pe piață, conform cărora aceste țări pot exporta zahăr din trestie de zahăr către Comunitate în condiții favorabile. OCP în sectorul zahărului a prevăzut evoluția nevoilor de zahăr ale rafinăriilor și, în anumite condiții, rezervarea licențelor de import operatorilor specializați care utilizează cantități importante de zahăr brut din trestie de zahăr importat, care sunt considerați a fi rafinării comunitare cu activitate permanentă. Aceste dispoziții ar trebui menținute. (73) Pentru ca culturile ilicite de cânepă să nu perturbe OCP în sectorul cânepei destinate producției de fibre, regulamentul respectiv a prevăzut un control al importurilor de cânepă și de semințe de cânepă în scopul asigurării că produsele în cauză oferă anumite garanții în ceea ce privește conținutul în tetrahidrocanabinol. În plus, importul de semințe de cânepă, altele decât cele destinate însămânțării, era supus unui regim de control care prevede autorizarea importatorilor în cauză. Aceste dispoziții ar trebui menținute. (74) O politică de calitate este urmărită la nivel comunitar în privința produselor din sectorul hameiului. În cazul importului, dispozițiile care asigură că nu se importă decât produsele care corespund exigențelor de calitate minimă echivalente ar trebui integrate în prezentul regulament. (75) Regimul taxelor vamale permite renunțarea la orice altă măsură de protecție la frontierele externe ale Comunității. Piața internă și mecanismul de taxe ar putea, în circumstanțe excepționale, să se dovedească a fi inadecvate. În asemenea cazuri, pentru a nu lăsa piața comunitară fără apărare împotriva perturbărilor care pot apărea, Comunitatea trebuie să fie în măsură să ia de îndată toate măsurile necesare. Aceste măsuri ar trebui să fie conforme obligațiilor internaționale ale Comunității. (76) Pentru a permite asigurarea bunei funcționări a OCP și, în special, pentru a evita perturbarea pieței, OCP pentru un anumit număr de produse au prevăzut, în mod tradițional, posibilitatea de a interzice recurgerea la regimul de perfecționare activă sau pasivă. Această posibilitate ar trebui menținută. Mai mult, experiența demonstrează că în cazul în care piețele sunt perturbate sau amenințate a fi perturbate de către folosirea acestor proceduri, trebuie să se întreprindă acțiuni fără întârzieri majore. Prin urmare, ar trebui să i se atribuie Comisiei competențele corespunzătoare. Așadar, este oportun să i se confere Comisiei competența de a suspenda utilizarea procedurii de perfecționare activă și de perfecționare pasivă în asemenea situații. (77) Posibilitatea de a acorda, la exportul către țări terțe, a unei restituiri calculate prin diferența între prețurile practicate în Comunitate și cele ale pieței mondiale și cuprinse între limitele fixate conform angajamentelor Comunității Europene în cadrul OMC, ar trebui să asigure participarea Comunității la comerțul internațional cu anumite produse prevăzute de prezentul regulament. Exporturile care fac obiectul subvențiilor ar trebui supuse unor limite exprimate în termeni de cantitate și valoare. (78) Ar trebui asigurată respectarea limitelor exprimate în valoare la data fixării restituirilor la export prin monitorizarea plăților conform normelor privind FEOGA. Monitorizarea poate fi facilitată impunând stabilirea în avans obligatorie a restituirilor la export, prevăzând în același timp posibilitatea, în cazul restituirilor diferențiate, de a schimba destinația prevăzută în interiorul unei zone geografice în care se aplică o rată de restituire unică la export. În cazul schimbării destinației, este necesar să se plătească restituirea la export aplicabilă destinației reale, plafonând-o la nivelul valorii care se aplică la destinația stabilită în prealabil. (79) Ar trebui asigurată respectarea limitelor cantitative cu ajutorul unui sistem de monitorizare fiabil și eficient. În acest scop, este necesar ca restituirea la export să fie acordată numai dacă există o licență de export. Acordarea restituirilor la export în limitele disponibile trebuie să se efectueze în funcție de situația specială a fiecăruia dintre produsele respective. Excepții de la această normă ar trebui acceptate doar pentru produsele transformate care nu figurează în anexa I la tratat, cărora nu li se aplică limitele exprimate în volum. Este necesară prevederea posibilității de derogare de la respectarea strictă a normelor de gestionare în cazul în care exporturile cu restituire nu sunt susceptibile de a depăși limitele cantitative fixate. (80) În cazul exportului de animale vii din specia bovină, acordarea și plata restituirilor la export ar trebui condiționate de respectarea dispozițiilor prevăzute de către legislația comunitară în materie de bunăstare a animalelor, în special în ceea ce privește protecția animalelor în timpul transportului. (81) În anumite cazuri, produsele agricole pot beneficia de un tratament special la import din țări terțe, dacă sunt conforme diferitelor specificații și/sau condiții de preț. O cooperare administrativă între autoritățile țărilor terțe importatoare și cele ale Comunității este necesară pentru buna aplicare a acestui sistem. În acest scop, este necesar ca produsele să fie însoțite de un certificat emis în Comunitate. (82) Exportul de bulbi de flori către țări terțe prezintă un interes economic considerabil pentru Comunitate. Menținerea și dezvoltarea acestor exporturi poate fi asigurată printr-o stabilizare de prețuri pentru aceste schimburi. De aceea, este oportun să se prevadă prețuri minime la exportul produselor în cauză. (83) Potrivit articolului 36 din tratat, dispozițiile capitolului din tratat privind regulile de concurență nu sunt aplicabile producției și comerțului produselor agricole decât în măsura determinată de către Consiliu în cadrul dispozițiilor articolul 37 alineatele (2) și (3) din tratat și în conformitate cu procedura stabilită la articolul respectiv. Dispozițiile referitoare la ajutoarele de stat au fost în majoritate declarate drept aplicabile în diferitele OCP. Modalitățile concrete de aplicare a normelor tratatului privind întreprinderile au fost de altfel definite în Regulamentul (CE) nr. 1184/2006 al Consiliului din 24 iulie 2006 de aplicare a anumitor norme de concurență în domeniul producției și comerțului cu produse agricole ( 43 ). Ținând cont de obiectivul de creare a unui ansamblu coerent de norme în materie de politică de piață, este oportun să se integreze dispozițiile în cauză în prezentul regulament. (84) Normele de concurență privind acordurile, deciziile și practicile menționate la articolul 81 din tratat, respectiv privind abuzul de poziție dominantă, ar trebui să se aplice producției și comerțului cu produse agricole, în măsura în care aplicarea lor nu împiedică funcționarea organismelor naționale ale piețelor agricole și nu pune în pericol realizarea obiectivelor PAC. (85) Este necesară o abordare deosebită în cazul situației asociaților de exploatatori agricoli care au ca obiect producția sau comercializarea comună a produselor agricole sau utilizarea instalațiilor comune, cu excepția cazului în care o asemenea acțiune comună exclude concurența sau pune în pericol realizarea obiectivelor din articolul 33 din tratat. (86) În scopul evitării compromiterii dezvoltării PAC și pentru a garanta întreprinderilor în cauză securitatea juridică și tratamentul nediscriminatoriu, Comisia ar trebui să dispună de competența exclusivă, sub rezerva controlului Curții de Justiție, de a hotărî dacă acordurile, deciziile și practicile menționate la articolul 81 din tratat sunt compatibile cu obiectivele PAC. (87) Acordarea de ajutoare de stat ar împiedica buna funcționare a unei piețe unice bazate pe un sistem de prețuri comune. De aceea, dispozițiile tratatului care guvernează ajutoarele de stat ar trebui să se aplice, ca regulă generală, produselor prevăzute în prezentul regulament. În anumite cazuri, ar trebui să se permită aplicarea unor excepții. În aceste cazuri, Comisia ar trebui să poată stabili un inventar al ajutoarelor naționale existente, noi sau propuse, să formuleze observații adecvate în atenția statelor membre și să propună acestora măsuri adecvate. (88) De la aderarea lor, Finlanda și Suedia pot acorda ajutoare de stat la producția și la comercializarea renilor și a produselor derivate, ținând cont de situația economică particulară a acestui sector. Mai mult decât atât, Finlanda poate, sub rezerva autorizării de către Comisie, acorda ajutoare pentru diferite cantități de semințe și pentru anumite cantități de semințe de cereale produse doar în acest stat membru, ca urmare a condițiilor climaterice specifice. Aceste excepții ar trebui menținute. (89) În statele membre care se confruntă cu o reducere semnificativă a zahărului căruia i se aplică o cotă, producătorii de sfeclă de zahăr vor întâmpina probleme de adaptare deosebit de importante. În aceste situații, ajutorul comunitar tranzitoriu acordat producătorilor de sfeclă de zahăr, prevăzut la titlul IV capitolul 10f din Regulamentul (CE) nr. 1782/2003, nu va fi suficient pentru a rezolva ansamblul de dificultăți cu care aceștia se confruntă. Prin urmare, statele membre care și-au redus cota cu mai mult de 50 % din cota de zahăr stabilită la 20 februarie 2006 în anexa III la Regulamentul (CE) nr. 318/2006 ar trebui autorizate să acorde producătorilor de sfeclă de zahăr un ajutor de stat pe durata punerii în aplicare a ajutorului tranzitoriu acordat de Comunitate. Pentru a garanta că statele membre nu acordă un ajutor de stat care depășește nevoile producătorilor de sfeclă de zahăr, stabilirea sumei totale a respectivului ajutor de stat ar trebui supusă în continuare spre aprobare Comisiei, cu excepția Italiei, caz în care se poate estima că cei mai productivi producători de sfeclă de zahăr ar avea nevoie, pentru a se adapta condițiilor pieței după reformă, de maximum 11 EUR per tonă de sfeclă de zahăr produsă. Pe de altă parte, ținând seama de problemele specifice care ar putea apărea în Italia, ar trebui menținute dispoziții care să permită producătorilor de sfeclă de zahăr să beneficieze direct sau indirect de ajutoarele de stat acordate. (90) În Finlanda, cultura sfeclei de zahăr se supune unor condiții geografice și climaterice specifice al căror efect defavorabil asupra sectorului se va adăuga efectelor generale ale reformei din sectorul zahărului. De aceea, dispozițiile din cadrul OCP în sectorul zahărului prin care respectivul stat membru este autorizat să acorde producătorilor săi de sfeclă, în mod permanent, un ajutor de stat corespunzător, ar trebui menținute. (91) Ținând cont de situația specială din Germania, unde un mare număr de mici producători de alcool beneficiază în prezent de ajutoare naționale în virtutea condițiilor specifice ale monopolului german al alcoolului, este necesar să se permită, pe o durată limitată, ca aceste ajutoare să fie acordate în continuare. Este de asemenea necesar să se prevadă elaborarea unui raport de către Comisie asupra funcționării acestei derogări, la sfârșitul acestei perioade, însoțit de orice propuneri adecvate. (92) Dacă un stat membru dorește să susțină pe teritoriul său măsuri vizând promovarea consumului de lapte și de produse lactate în Comunitate, este necesar să se prevadă posibilitatea de finanțare a unor astfel de măsuri printr-o prelevare promoțională impusă producătorilor la nivel național. (93) Pentru a ține cont de posibilele evoluții ale producției de furaje uscate, Comisia, pe baza evaluării OCP în sectorul furajelor uscate, ar trebui să prezinte Consiliului, înainte de 30 septembrie 2008, un raport privind acest sector. Raportul ar trebui să fie însoțit, dacă este necesar, de propuneri corespunzătoare. Mai mult decât atât, Comisia ar trebui să raporteze la intervale regulate Parlamentului European și Consiliului asupra regimului de ajutor de stat aplicat în sectorul apicol. (94) Sunt necesare informații adecvate în legătură cu situația actuală și perspectivele de evoluție a pieței hameiului în Comunitate. În consecință, este necesară înregistrarea tuturor contractelor de livrări privind hameiul produs în Comunitate. (95) Este oportun să se prevadă, în anumite condiții și pentru anumite produse, posibilitatea de a lua măsuri în cazul în care se produc sau sunt susceptibile de a se produce perturbări, ca urmare a unei evoluții semnificative a prețurilor pe piața internă sau în privința cursului sau prețurilor pe piețele mondiale. (96) Este necesară stabilirea unui cadru de măsuri specifice pentru alcoolul etilic de origine agricolă care să permită colectarea de date economice și analiza informațiilor statistice în vederea asigurării monitorizării pieței. În cazul în care piața de alcool etilic de origine agricolă este legată de piața de alcool etilic în general, este necesară, de asemenea, obținerea de informații privind piața de alcool etilic de origine neagricolă. (97) Cheltuielile suportate de către statele membre sub titlul de obligații care le revin în virtutea prezentului regulament ar trebui să fie finanțate de către Comunitate conform Regulamentului (CE) nr. 1290/2005. (98) Comisia ar trebui să fie autorizată să adopte măsurile necesare pentru rezolvarea anumitor probleme practice specifice în caz de urgență. (99) Având în vedere evoluția constantă a pieței comune a produselor agricole, statele membre și Comisia ar trebui să se informeze reciproc în legătură cu schimbările importante. (100) Pentru a evita recurgerea abuzivă la avantajele prevăzute în prezentul regulament, acestea nu ar trebui acordate sau dacă, după caz, ar trebui retrase, în cazul în care condițiile în vederea obținerii acestor avantaje au fost create artificial, în contradicție cu obiectivele prezentului regulament. (101) Pentru a garanta respectarea obligațiilor enunțate în prezentul regulament, este necesară desfășurarea unor controale și aplicarea de măsuri administrative și sancțiuni administrative, în cazul nerespectării. Este deci necesar să se confere Comisiei competența de a adopta normele aplicabile în această privință, în special în ceea ce privește recuperarea sumelor plătite în mod neîntemeiat și obligațiile de raportare ale statelor membre care decurg din aplicarea acestui regulament. (102) Măsurile necesare aplicării prezentului regulament ar trebui adoptate, ca regulă generală, conform Deciziei 1999/468/CE a Consiliului din 28 iunie 1999 de stabilire a procedurilor de exercitare a competențelor de executare conferite Comisiei ( 44 ). Cu toate acestea, în ceea ce privește anumite măsuri prevăzute în prezentul regulament care se referă la competențele ale Comisiei, necesită o acțiune rapidă sau sunt de natură pur administrativă, Comisia ar trebui împuternicită să acționeze pe cont propriu. (103) Ca urmare a integrării mai multor aspecte ale OCP în sectorul vitivinicol și în cel al fructelor și legumelor proaspete și al fructelor și legumelor transformate, anumite modificări ar trebui aduse în OCP menționate mai sus. (104) Prezentul regulament cuprinde dispozițiile privind aplicarea normelor de concurență prevăzute în tratat. Până în prezent, aceste dispoziții au făcut obiectul Regulamentului (CE) nr. 1184/2006. Domeniul de aplicare al respectivului regulament ar trebui modificat pentru a preciza că dispozițiile acestuia se aplică produselor care figurează în anexa I din tratat și care nu sunt acoperite de prezentul regulament. (105) Prezentul regulament include dispozițiile cuprinse în regulamentele de bază enumerate la al doilea și al treilea considerent, cu excepția celor prevăzute de Regulamentele (CE) nr. 2200/96, (CE) nr. 2201/96 și (CE) nr. 1493/1999. Mai mult decât atât, prezentul regulament include aspecte din următoarele regulamente: — Regulamentul (CEE) nr. 2729/75 al Consiliului din 29 octombrie 1975 privind prelevările la import aplicabile amestecurilor de cereale, orez și brizură de orez; — Regulamentul (CEE) nr. 2763/75 al Comisiei din 29 octombrie 1975 de stabilire a normelor de acordare a ajutorului pentru depozitarea în regim privat a cărnii de porc ( 45 ); — Regulamentul (CEE) nr. 2782/75 al Consiliului din 29 octombrie 1975 privind producția și comercializarea ouălor pentru incubație și a puilor de fermă; — Regulamentul (CEE) nr. 707/76 al Consiliului din 25 martie 1976 privind recunoașterea grupurilor de producători de viermi de mătase ( 46 ); — Regulamentul (CEE) nr. 1055/77 al Consiliului din 17 mai 1977 privind stocarea și circulația produselor achiziționate de către un organism de intervenție ( 47 ); — Regulamentul (CEE) nr. 2931/79 al Consiliului din 20 decembrie 1979 privind asistența la exportul de produse agricole care pot beneficia de un tratament special la importul într-o țară terță ( 48 ); — Regulamentul (CEE) nr. 3220/84 al Consiliului din 13 noiembrie 1984 de stabilire a grilei comunitare de clasificare a carcaselor de porc; — Regulamentul (CEE) nr. 1898/87 al Consiliului din 2 iulie 1987 privind protecția denumirilor laptelui și produselor lactate folosite pentru comercializare; — Regulamentul (CEE) nr. 3730/87 al Consiliului din 10 decembrie 1987 de stabilire a normelor generale aplicabile operațiunilor de furnizare către anumite organizații a unor produse alimentare provenind din stocurile de intervenție și destinate distribuirii către persoanele cele mai defavorizate din Comunitate; — Regulamentul (CEE) nr. 386/90 al Consiliului din 12 februarie 1990 privind controlul la exportul de produse agricole care beneficiază de o restituire sau de alte sume ( 49 ); — Regulamentul (CEE) nr. 1186/90 al Consiliului din 7 mai 1990 de extindere a domeniului de aplicare a grilei comunitare de clasificare a carcaselor de bovine adulte; — Regulamentul (CEE) nr. 1906/90 al Consiliului din 26 iunie 1990 privind unele standarde de comercializare a cărnii de pasăre; — Regulamentul (CEE) nr. 2204/90 al Consiliului din 24 iulie 1990 de stabilire a normelor generale suplimentare privind organizarea comună a pieței în sectorul laptelui și produselor lactate în ceea ce privește brânzeturile; — Regulamentul (CEE) nr. 2077/92 al Consiliului din 30 iunie 1992 privind organizațiile și acordurile sectoriale din sectorul tutunului ( 50 ); — Regulamentul (CEE) nr. 2137/92 al Consiliului din 23 iulie 1992 privind grila comunitară de clasificare a carcaselor de ovine și stabilirea standardelor comunitare de calitate a carcaselor de ovine proaspete sau refrigerate; — Regulamentul (CE) nr. 2991/94 al Comisiei din 5 decembrie 1994 de stabilire a standardelor pentru grăsimi; — Regulamentul (CE) nr. 2597/97 de stabilire a unor norme suplimentare privind organizarea comună a pieței în sectorul laptelui și produselor lactate în ceea ce privește laptele de consum; — Regulamentul (CE) nr. 2250/1999 al Consiliului din 22 octombrie 1999 privind contingentul tarifar pentru unt de origine neozeelandeză ( 51 ); — Regulamentul (CE) nr. 1788/2003 al Consiliului din 29 septembrie 2003 de stabilire a unei prelevări în sectorul laptelui și al produselor lactate; — Regulamentul (CE) nr. 1028/2006 al Comisiei din 19 iunie 2006 Regulamentul (CE) nr. 1028/2006 al Consiliului privind standardele de comercializare aplicabile ouălor; — Regulamentul (CE) nr. 1183/2006 al Consiliului din 24 iulie 2006 privind grilele comunitare de clasificare a carcaselor de bovine adulte. (106) Prin urmare, aceste regulamente ar trebui abrogate. Din motive de certitudine juridică și având în vedere numărul de acte care urmează să fie abrogate prin prezentul regulament, precum și numărul de acte adoptate în temeiul actelor respective sau modificate prin actele respective, este oportun să se menționeze că abrogarea nu afectează valabilitatea niciunui act normativ adoptat în temeiul actului abrogat și a niciunei modificări ale altor acte normative efectuate prin acestea. (107) Prezentul regulament ar trebui să înceapă să se aplice, ca regulă generală, la 1 ianuarie 2008. Cu toate acestea, pentru a se evita interferența noilor dispoziții cu anul de comercializare 2007/2008 în curs, ar trebui prevăzute date de aplicare ulterioare în ceea ce privește acele sectoare pentru care sunt prevăzuți ani de comercializare. Prezentul regulament ar trebui să se aplice numai de la începutul anului de comercializare 2008/2009 pentru sectoarele în cauză. În consecință, reglementările care guvernează respectiv sectoarele în cauză ar trebui să continue să se aplice până la sfârșitul anului de comercializare 2007/2008 corespunzător. (108) În ceea ce privește sectoarele în care nu sunt prevăzuți ani de comercializare, ar trebui prevăzută de asemenea o dată de aplicare ulterioară pentru a asigura o tranziție fără dificultăți de la OCP actuale la prezentul regulament. În consecință, reglementările care guvernează OCP existente în sectoarele respective ar trebui să continue să se aplice până la data ulterioară de aplicare prevăzută în prezentul regulament. (109) Competența pentru adoptarea de dispoziții privind domeniile reglementate de Regulamentele (CE) nr. 386/90, (CE) nr. 1186/90 și (CE) nr. 1183/2006 se transferă Comisiei, în virtutea prezentului regulament. De asemenea, Regulamentul (CEE) nr. 3220/84, Regulamentul (CEE) nr. 1186/90, Regulamentul (CEE) nr. 2137/92 și Regulamentul (CE) nr. 1183/2006 se abrogă prin prezentul regulament, în timp ce doar anumite dispoziții ale regulamentelor respective sunt integrate în prezentul regulament. Prin urmare, mai multe amănunte cuprinse în regulamentele respective vor trebui abordate în normele de punere în aplicare ce urmează a fi adoptate de către Comisie. Este necesară prevederea unui termen suplimentar care să permită Comisiei să stabilească respectivele norme. În consecință, este necesar ca regulamentele menționate să rămână în vigoare până la 31 decembrie 2008. (110) Următoarele acte ale Consiliului au devenit caduce și ar trebui abrogate: — Regulamentul (CEE) nr. 315/68 de stabilire a standardelor de calitate pentru bulbi, cepe și tuberculi de flori ( 52 ); — Regulamentul (CEE) nr. 316/68 din 12 martie 1968 de stabilire a standardelor de calitate pentru florile proaspete tăiate și frunzișul ornamental proaspăt ( 53 ); — Regulamentul (CEE) nr. 2517/69 al Consiliului din 9 decembrie 1969 de definire a unor măsuri privind reorganizarea producției de fructe a Comunității ( 54 ); — Regulamentul (CEE) nr. 2728/75 al Consiliului din 29 octombrie 1975 privind ajutoarele pentru producția și comerțul cu fecule de cartofi și cartofi destinați fabricării amidonului ( 55 ); — Regulamentul (CEE) nr. 1358/80 al Consiliului din 5 iunie 1980 de stabilire pentru anul de comercializare 1980/81, a prețurilor orientative și a prețurilor de intervenție pentru bovinele adulte și de introducere a unei grile comunitare de clasificare a carcaselor de bovine adulte ( 56 ); — Regulamentul (CEE) nr. 4088/87 al Consiliului din 21 decembrie 1987 de stabilire a condițiilor de aplicare a taxelor vamale preferențiale la importul anumitor produse de floricultură originare din Cipru, Israel și Iordania ( 57 ); — Decizia 74/583/CEE a Consiliului din 20 noiembrie 1974 privind supravegherea circulației zahărului ( 58 ). (111) Tranziția de la regimul prevăzut în dispozițiile și regulamentele abrogate de prezentul regulament ar putea crea dificultăți care nu sunt acoperite de prezentul regulament. Pentru a aborda aceste dificultăți, Comisia ar trebui să fie împuternicită să adopte măsuri tranzitorii, întrucât: ADOPTĂ PREZENTUL REGULAMENT:







CUPRINS PARTEA I DISPOZIȚII PRELIMINARE PARTEA II PIAȚA INTERNĂ TITLUL I INTERVENȚIA ASUPRA PIEȚEI CAPITOLUL I Intervenția publică și depozitarea privată Secțiunea I Dispoziții generale Secțiunea II Intervenția publică Subsecțiunea I Dispoziții generale Subsecțiunea II Deschiderea și suspendarea achizițiilor Subsecțiunea III Prețul de intervenție Subsecțiunea IV Desfacerea stocului de intervenție Secțiunea III Depozitarea privată Subsecțiunea I Ajutor financiar obligatoriu Subsecțiunea II Ajutor financiar facultativ Secțiunea IV Dispoziții comune CAPITOLUL II Măsuri speciale de intervenție Secțiunea I Măsuri excepționale de sprijinire a pieței Secțiunea II Măsuri în sectoarele cerealelor și orezului Secțiunea III Măsuri în sectorul zahărului Secțiunea IV Adaptarea ofertei CAPITOLUL III Sisteme de limitare a producției Secțiunea I Dispoziții generale Secțiunea II Zahăr Subsecțiunea I Repartiția și gestionarea cotelor Subsecțiunea II Depășirea cotelor Secțiunea III Lapte Subsecțiunea I Dispoziții generale Subsecțiunea II Repartiția și gestionarea cotelor Subsecțiunea III Depășirea cotelor Secțiunea IV Dispoziții procedurale CAPITOLUL IV Regimul de ajutor financiar Secțiunea I Ajutor financiar pentru transformare Subsecțiunea I Furaj uscat Subsecțiunea II In și cânepă destinate producției de fibre Secțiunea II Restituiri la producție Secțiunea III Ajutor financiar pentru sectorul laptelui și al produselor lactate Secțiunea IV Ajutor financiar pentru sectorul uleiului de măsline și al măslinelor de masă Secțiunea V Fondul comunitar de tutun Secțiunea VI Dispoziții speciale privind sectorul apicol Secțiunea VII Ajutor financiar pentru sectorul viermilor de mătase TITLUL II REGULI PRIVIND COMERCIALIZAREA ȘI PRODUCȚIA CAPITOLUL I Standarde de comercializare și condiții aplicabile producției Secțiunea I Standarde de comercializare Secțiunea II Condiții de producție Secțiunea III Norme de procedură CAPITOLUL II Organizații ale producătorilor, organizații interprofesionale și organizații de operatori Secțiunea I Principii generale Secțiunea II Reguli privind organizațiile interprofesionale din sectorul tutunului Secțiunea III Norme de procedură PARTEA III SCHIMBURILE COMERCIALE CU ȚĂRI TERȚE CAPITOLUL I Dispoziții generale CAPITOLUL II Importuri Secțiunea I Licențe de import Secțiunea II Taxe și prelevări la import Secțiunea III Gestionarea contingentelor la import Secțiunea IV Dispoziții speciale privind anumite produse Subsecțiunea I Dispoziții speciale aplicabile importurilor în sectoarele cerealelor și orezului Subsecțiunea II Regimuri preferențiale pentru importul de zahăr Subsecțiunea III Dispoziții speciale pentru importul de cânepă Subsecțiunea IV Dispoziții speciale pentru importul de hamei Secțiunea V Măsuri de protecție și perfecționare activă CAPITOLUL III Exporturi Secțiunea I Licențe de export Secțiunea II Restituiri la export Secțiunea III Gestionerae contingentelor la export pentru sectorul laptelui și al produselor lactate Secțiunea IV Tratamentul special la import în țările terțe Secțiunea V Dispoziții speciale pentru plante vii Secțiunea VI Perfecționarea pasivă PARTEA IV REGULI DE CONCURENȚĂ CAPITOLUL I Reguli aplicabile întreprinderilor CAPITOLUL II Reguli în materie de ajutor financiar de stat PARTEA V DISPOZIȚII SPECIALE APLICABILE ANUMITOR SECTOARE PARTEA VI DISPOZIȚII GENERALE PARTEA VII NORME DE PUNERE ÎN APLICARE, TRANZITORII ȘI FINALE CAPITOLUL I Dispoziții de punere în aplicare CAPITOLUL II Dispoziții tranzitorii și finale ANEXA I LISTA PRODUSELOR MENȚIONATE LA ARTICOLUL 1 ALINEATUL (1) Partea I: Cereale Partea II: Orez Partea III: Zahăr Partea IV: Furaje uscate Partea V: Semințe Partea VI: Hamei Partea VII: Ulei de măsline și măsline de masă Partea VIII: In și cânepă destinate producției de fibre Partea IX: Fructe și legume Partea X: Produse din fructe și legume procesate Partea XI: Banane Partea XII: Vin Partea XIII: Plante vii și produse de floricultură Partea XIV: Tutun brut Partea XV: Carnea de vită și mânzat Partea XVI: Lapte și produse lactate Partea XVII: Carne de porc Partea XVIII: Carne de oaie și de capră Partea XIX: Ouă Partea XX: Carne de pasăre Partea XXI: Alte produse ANEXA II LISTA PRODUSELOR MENȚIONATE LA ARTICOLUL 1 ALINEATUL (3) Partea I: Alcool etilic de origine agricolă Partea II: Produse apicole Partea III: Viermi de mătase ANEXA III DEFINIȚII MENȚIONATE LA ARTICOLUL 2 ALINEATUL (1) Partea I: Definiții privind sectorul orezului Partea II: Definiții privind sectorul zahărului Partea III: Definiții privind sectorul hameiului Partea IV: Definiții privind sectorul de carne de vită și mânzat Partea V: Definiții privind sectorul laptelui și al produselor lactate Partea VI: Definiții privind sectorul ouălor Partea VII: Definiții privind sectorul cărnii de pasăre Partea VIII: Definiții privind sectorul apicol ANEXA IV CALITATEA STANDARD PENTRU OREZ ȘI ZAHĂR A. Calitatea standard pentru orezul nedecorticat B. Calitatea standard pentru zahăr ANEXA V GRILELE COMUNITARE PENTRU CLASIFICAREA CARCASELOR PREVĂZUTE LA ARTICOLUL 42 A. Grila comunitară de clasificare a carcaselor bovinelor adulte B. Grila comunitară de clasificare a carcaselor de porc C. Grila comunitară de clasificare a carcaselor de ovine ANEXA VI COTELE NAȚIONALE ȘI REGIONALE PREVĂZUTE LA ARTICOLELE 56 ȘI 59 ANEXA VII COTE SUPLIMENTARE PENTRU IZOGLUCOZĂ MENȚIONATE LA ARTICOLUL 58 ALINEATUL (2) ANEXA VIII NORME DETALIATE PRIVIND TRANSFERUL DE COTE DE ZAHĂR SAU DE IZOGLUCOZĂ ÎN CONFORMITATE CU ARTICOLUL 60 ANEXA IX COTELE NAȚIONALE ȘI CANTITĂȚILE REZERVELOR PENTRU RESTRUCTURARE MENȚIONATE LA ARTICOLUL 66 ANEXA X CONȚINUTUL DE REFERINȚĂ ÎN MATERIE GRASĂ MENȚIONAT LA ARTICOLUL 70 ANEXA XI A.I. Distribuția între statele membre a cantității maxime garantate pentru fibre de in lungi prevăzute la articolul 94 alineatul (1) A.II. Distribuția între statele membre a cantității maxime garantate pentru fibre de in scurte și fibre de cânepă pentru anul de comercializare 2008/2009 prevăzute la articolul 94 alineatul (1a) A.III. Zone eligibile pentru ajutorul menționat la articolul 94a B. Repartiția între statele membre a cantității maxime garantate menționate la articolul 89 ANEXA XIa COMERCIALIZAREA CĂRNII PROVENIND DE LA BOVINE ÎN VÂRSTĂ DE 12 LUNI SAU MAI TINERE ÎN CONFORMITATE CU ARTICOLUL 113b I. Definiție II. Clasificarea bovinelor în vârstă de 12 luni sau mai tinere la abator III. Denumiri comerciale IV. Informații obligatorii pe etichetă V. Informații opționale pe etichetă VI. Înregistrare VII. Controale oficiale VIII. Carne importată din țări terțe IX. Sancțiuni ANEXA XII DEFINIȚII ȘI DENUMIRI PRIVIND LAPTELE ȘI PRODUSELE LACTATE MENȚIONATE LA ARTICOLUL 114 ALINEATUL (1) ANEXA XIII COMERCIALIZAREA LAPTELUI DESTINAT CONSUMULUI UMAN MENȚIONAT LA ARTICOLUL 114 ALINEATUL (2) ANEXA XIV STANDARDE DE COMERCIALIZARE ALE PRODUSELOR DIN SECTOARELE OUĂLOR ȘI CĂRNII DE PĂSĂRI DE CURTE MENȚIONATE LA ARTICOLUL 116 A. Standarde de comercializare pentru ouă de găină din specia Gallus gallus B. Standarde de comercializare a cărnii de pasăre C. Standarde de comercializare pentru producția și comercializarea ouălor pentru incubație și a puilor de fermă ANEXA XV STANDARDE DE COMERCIALIZARE APLICABILE MATERIILOR GRASE TARTINABILE MENȚIONATE LA ARTICOLUL 115 Apendice la anexa XV ANEXA XVI DENUMIRILE ȘI DEFINIȚIILE ULEIURILOR DE MĂSLINE ȘI A ULEIURILOR DIN REZIDUURI DE MĂSLINE MENȚIONATE LA ARTICOLUL 118 ANEXA XVIa LISTA EXHAUSTIVĂ A NORMELOR A CĂROR APLICARE POATE FI EXTINSĂ LA PRODUCĂTORII CARE NU SUNT MEMBRI ÎN TEMEIUL ARTICOLELOR 125f ȘI 125l ANEXA XVII TAXELE DE IMPORT APLICABILE PRODUSELOR DIN SECTORUL OREZULUI MENȚIONATE LA ARTICOLELE 137 ȘI 139 ANEXA XVIII VARIETĂȚI DE OREZ BASMATI MENȚIONATE LA ARTICOLUL 138 ANEXA XIX STATE MENȚIONATE LA ARTICOLUL 153 ALINEATUL (3) ȘI LA ARTICOLUL 154 ALINEATUL (1) LITERA (b), ȘI LA PUNCTUL 12 AL PĂRȚII II DIN ANEXA III ANEXA XX LISTA MĂRFURILOR DIN SECTOARELE CEREALELOR, OREZULUI, ZAHĂRULUI, LAPTELUI ȘI OUĂLOR ÎN SENSUL ARTICOLULUI 26 LITERA (a) PUNCTUL (ii) ÎN CAZUL CĂRORA SE APLICĂ RESTITUIREA LA EXPORT, MĂRFURI MENȚIONATE ÎN PARTEA III A CAPITOLULUI III DIN SECȚIUNEA II Partea I: Cereale Partea II: Orez Partea III: Zahăr Partea IV: Lapte Partea V: Ouă ANEXA XXI LISTA ANUMITOR PRODUSE CARE CONȚIN ZAHĂR, ÎN SENSUL ACORDĂRII RESTITUIRII LA EXPORT MENȚIONATE ÎN SECȚIUNEA II A CAPITOLULUI III DIN PARTEA III ANEXA XXII TABELE DE CORELARE MENȚIONATE LA ARTICOLUL 202







PARTEA I

DISPOZIȚII PRELIMINARE

Articolul 1

Domeniul de aplicare

(1) Prezentul regulament stabilește organizarea comună a piețelor pentru produsele care aparțin sectoarelor următoare, astfel cum se prevede în anexa I:

(a) cereale, anexa I partea I;

(b) orez, anexa I partea II;

(c) zahăr, anexa I partea III;

(d) furaje uscate, anexa I partea IV;

(e) semințe, anexa I partea V;

(f) hamei, anexa I partea VI;

(g) ulei de măsline și măsline de masă, anexa I partea VII;

(h) in și cânepă, anexa I partea VIII;

(i) fructe și legume, anexa I partea IX;

(j) fructe și legume transformate, anexa I partea X;

(k) banane, anexa I partea XI;

(l) vin, anexa I partea XII;

(m) plante vii și produse de floricultură, anexa I partea XIII (denumit în continuare „sectorul plantelor vii”);

(n) tutun brut, anexa I partea XIV;

(o) carne de vită și mânzat, anexa I partea XV;

(p) lapte și produse lactate, anexa I partea XVI;

(q) carne de porc, anexa I partea XVII;

(r) carne de oaie și de capră, anexa I partea XVIII;

(s) ouă, anexa I partea XIX;

(t) carne de pasăre, anexa I partea XX;

(u) alte produse, anexa I partea XXI.

▼M3

(2) În ceea ce privește sectorul vitivinicol, se aplică numai articolul 195 din prezentul regulament.

▼B

(3) Prezentul regulament stabilește măsurile specifice pentru sectoarele enumerate mai jos și, dacă este cazul, astfel cum sunt definite în anexa II:

(a) alcool etilic de origine agricolă, anexa II partea I (denumit în continuare „sectorul alcoolului etilic de origine agricolă”);

(b) produse apicole, anexa II partea II (denumit în continuare „sectorul apicol”);

(c) viermi de mătase, anexa II partea III.

▼M3

(4) În ceea ce privește cartofii, proaspeți sau congelați, având codul NC 0701, se aplică partea IV capitolul II.

▼B

Articolul 2

Definiții

(1) În scopul aplicării prezentului regulament, se aplică definițiile privind anumite sectoare după cum sunt prezentate în anexa III.

(2) În sensul prezentului regulament:

(a) prin „agricultor” se înțelege agricultor, după cum este definit în Regulamentul (CE) nr. 1782/2003;

(b) prin „organism plătitor” se înțelege organismul sau organismele desemnate de către un stat membru în conformitate cu Regulamentul (CE) nr. 1290/2005;

(c) prin „preț de intervenție” se înțelege prețul la care se achiziționează produsele în cadrul procedurii de intervenție publică.

Articolul 3

Anii de comercializare

Sunt stabiliți următorii ani de comercializare:

(a) de la 1 ianuarie la 31 decembrie al unui an dat pentru sectorul bananelor;

(b) de la 1 aprilie la 31 martie al următorului an, pentru: (i) sectorul furajelor uscate; (ii) sectorul viermilor de mătase;

(c) de la 1 iulie la 30 iunie al anului următor, pentru: (i) sectorul cerealelor; (ii) sectorul semințelor; (iii) sectorul uleiului de măsline și al măslinelor de masă; (iv) sectorul inului și al cânepei; (v) sectorul laptelui și al produselor lactate;

(d) de la 1 septembrie la 31 august al anului următor pentru sectorul orezului;

(e) de la 1 octombrie la 30 septembrie al anului următor pentru sectorul zahărului.

▼M3

Pentru produsele din sectorul fructelor și al legumelor și din sectorul fructelor și al legumelor prelucrate, anii de comercializare se stabilesc de către Comisie, după caz.

▼B

Articolul 4

Competențele Comisiei

În afară de cazul în care se prevede altfel în prezentul regulament, dacă îi sunt conferite competențe, Comisia acționează în conformitate cu procedura menționată la articolul 195 alineatul (2).

Articolul 5

Norme de aplicare

Comisia poate adopta normele detaliate de aplicare a articolului 2.

Comisia poate modifica definițiile privind orezul, stabilite în anexa III partea I și definiția „ACP/Zahăr indian” stabilită în anexa III partea II punctul 12.

Comisia poate, de asemenea, stabili ratele de conversiune pentru orez pentru diferite stadii de transformare, respectiv cheltuielile de transformare și valoarea subproduselor.







PARTEA II

PIAȚA INTERNĂ







TITLUL I

INTERVENȚIA ASUPRA PIEȚEI







CAPITOLUL I

Intervenția publică și depozitarea privată







Secțiunea I

Dispoziții generale

Articolul 6

Domeniul de aplicare

(1) Prezentul capitol stabilește regulile privind, dacă este cazul, achizițiile realizate în cadrul intervențiilor publice și acordarea de ajutor pentru depozitarea privată în ceea ce privește sectoarele următoare:

(a) cereale;

(b) orez;

(c) zahăr;

(d) ulei de măsline și măsline de masă;

(e) carne de vită și mânzat;

(f) lapte și produse lactate;

(g) carne de porc;

(h) carne de oaie și de capră.

(2) În sensul prezentului capitol:

(a) „cereale” înseamnă cerealele recoltate în Comunitate;

(b) „lapte” înseamnă laptele de vacă produs în interiorul Comunității;

(c) „lapte degresat” înseamnă laptele degresat obținut direct și exclusiv din lapte de vacă în Comunitate;

(d) „smântână” înseamnă smântâna obținută direct și în mod exclusiv din lapte.

Articolul 7

Originea comunitară

Fără a aduce atingere articolului 6 alineatul (2), doar produsele originare din Comunitate pot fi cumpărate în cadrul intervenției publice sau pot beneficia de un ajutor pentru depozitarea privată a acestora.

Articolul 8

Prețuri de referință

(1) Pentru produsele supuse măsurilor de intervenție menționate la articolul 6 alineatul (1), se fixează următoarele prețuri de referință:

(a) în privința sectorului cerealelor: 101,31 EUR/tonă, majorat lunar după cum urmează: — noiembrie: cu 0,46 EUR/tonă; — decembrie: cu 0,92 EUR/tonă; — ianuarie: cu 1,38 EUR/tonă; — februarie: cu 1,84 EUR/tonă; — martie: cu 2,30 EUR/tonă; — aprilie: cu 2,76 EUR/tonă; — mai: cu 3,22 EUR/tonă; — iunie: cu 3,22 EUR/tonă. Prețurile de referință din iunie pentru porumb și sorg rămân valabile în lunile iulie, august și septembrie ale aceluiași an;

(b) în privința orezului nedecorticat, 150 EUR/tonă pentru calitatea standard astfel cum este definită în anexa IV punctul A;

(c) în privința zahărului: (i) pentru zahăr alb: — 541,5 EUR/tonă pentru anul de comercializare 2008/2009; — 404,4 EUR/tonă pentru anul de comercializare 2009/2010; (ii) pentru zahăr brut: — 448,8 EUR/tonă pentru anul de comercializare 2008/2009; — 335,2 EUR/tonă pentru anul de comercializare 2009/2010. Prețurile de referință stabilite la punctele (i) și (ii) se aplică zahărului neambalat, franco fabrică, de calitate standard așa cum este ea definită în anexa IV, punctul B;

(d) în privința sectorului cărnii de vită și mânzat, 2 224 EUR/tonă pentru carcasele de animal bovin mascul de grad R3 astfel cum este prevăzut în grila comunitară de clasificare a carcaselor de animal bovin mascul prevăzută în articolul 42 alineatul (1) litera (a);

(e) în privința sectorului laptelui și al produselor lactate: (i) 246,39 EUR pe 100 kg pentru unt; (ii) 174,69 EUR pe 100 kg pentru lapte praf degresat;

(f) în privința sectorului de carne de porc, 1 509,39 EUR/tonă pentru carcasele de porc de calitate standard, astfel cum sunt definite în termeni de greutate și conținut de carne macră, în conformitate cu grila comunitară de clasificare a carcaselor de porc prevăzută la articolul 42 alineatul (1) litera (b), după cum urmează: (i) carcasele care cântăresc între 60 și mai puțin de 120 kg: grad E astfel cum se prevede în anexa V punctul B II; (ii) carcasele care cântăresc între 120 și 180 kg: grad R astfel cum se prevede în anexa V punctul B II.

(2) Prețurile de referință pentru cereale și orez stabilite la alineatul (1) literele (a) și (b) se referă la stadiul de vânzare cu ridicata pentru bunurile livrate la depozite, înainte de descărcare. Aceste prețuri de referință sunt valabile pentru toate centrele de intervenție comunitare desemnate în conformitate cu articolul 41.

(3) Consiliul, acționând conform procedurii prevăzute la articolul 37 alineatul (2) din tratat, poate modifica prețurile de referință fixate în alineatul (1) al prezentului articol, luând în considerare evoluția producției și piețelor.

Articolul 9

Notificări de prețuri pe piața zahărului

Comisia instituie un sistem de informare privind prețurile practicate pe piața zahărului, care cuprinde un dispozitiv de publicare a nivelurilor de preț pentru piața în cauză.

Sistemul respectiv funcționează în baza informațiilor comunicate de întreprinderile producătoare de zahăr alb sau de alți operatori economici participanți la comerțul cu zahăr. Aceste informații sunt tratate în mod confidențial.

Comisia se asigură că informațiile publicate nu permit identificarea prețurilor practicate de către diferite întreprinderi sau operatori economici individuali.







Secțiunea II

Intervenția publică







Subsecțiunea I

Dispoziții generale

Articolul 10

Produse eligibile pentru intervenția publică

(1) Intervenția publică este aplicabilă produselor următoare, sub rezerva condițiilor stabilite în prezenta secțiune și exigențelor și condițiilor suplimentare care vor fi determinate de către Comisie conform articolului 43:

(a) grâu comun, grâu dur, orz, porumb și sorg;

(b) orez nedecorticat;

(c) zahăr alb sau zahăr brut cu condiția ca zahărul respectiv să fie produs sub cotă și fabricat din sfeclă de zahăr sau din trestie de zahăr recoltată în Comunitate;

(d) carne proaspătă sau congelată în sectorul cărnii de vită și mânzat, cu codurile NC 0201 10 00 și – 0201 20 20 – 0201 20 50;

(e) unt produs direct și exclusiv din smântână pasteurizată într-o întreprindere desemnată din cadrul Comunității, cu un conținut minim de grăsimi butirice de 82 % din greutate și un conținut maxim de apă de 16 % din greutate;

(f) lapte praf degresat de calitate superioară, fabricat prin procedeul pulverizării și obținut într-o întreprindere desemnată din cadrul Comunității, direct și exclusiv din lapte degresat, cu un conținut minim de materie proteică de 35,6 % din greutatea extractului sec fără grăsimi.

(2) Intervenția publică poate fi aplicată în sectorul cărnii de porc, sub rezerva condițiilor stabilite în prezenta secțiune și a exigențelor și condițiilor suplimentare care vor fi determinate de către Comisie în conformitate cu articolul 43, în privința carcaselor și semicarcaselor, proaspete sau congelate având codul NC 0203 11 10, pieptului de porc (cu carne și grăsime), proaspăt sau congelat de la codul NC ex020900 11 și grăsimii de porc netopite, de la codul NC ex020900 11.







Subsecțiunea II

Deschiderea și suspendarea achizițiilor

Articolul 11

Cerealele

(1) Pentru produsele cerealiere, intervenția publică este deschisă:

(a) de la 1 august la 30 aprilie, în ceea ce privește Grecia, Spania, Italia și Portugalia;

(b) de la 1 decembrie la 30 iunie, în ceea ce privește Suedia;

(c) de la 1 noiembrie la 31 mai, în ceea ce privește celelalte state membre.

Cu toate acestea, achizițiile în cadrul intervenției publice din sectorul porumbului sunt limitate la:

(a) 700 000 tone pentru anul de comercializare 2008/2009;

(b) 0 tone începând cu anul de comercializare 2009/2010.

(2) Dacă perioada de intervenție în Suedia conduce la faptul că produsele cerealiere menționate mai sus sunt deturnate de alte state membre către Suedia, Comisia adoptă măsurile necesare pentru corectarea situației.

Articolul 12

Orezul

Pentru orezul nedecorticat, intervenția publică este deschisă în perioada dintre 1 aprilie și 31 iulie. Cu toate acestea, achizițiile în cadrul intervenției publice sunt limitate la 75 000 tone pe perioadă.

Articolul 13

Zahărul

(1) Pentru zahăr, intervenția publică este deschisă pe perioada anilor de comercializare 2008/2009 și 2009/2010. Cu toate acestea, intervenția publică este limitată la 600 000 tone, exprimată în zahăr alb, pe an de comercializare.

(2) Zahărul depozitat în conformitate cu alineatul (1) pe perioada unui an de comercializare nu poate face obiectul al nici unei alte măsuri de depozitare prevăzute la articolele 32, 52 sau 63.

Articolul 14

Carnea de vită și mânzat

(1) Comisia deschide intervenția publică pentru carnea de vită și mânzat fără asistența comitetului menționat la articolul 195 alineatul (1) dacă, pe o perioadă de două săptămâni consecutive, prețul mediu al pieței într-un stat membru sau într-o regiune a unui stat membru, constatat pe baza grilei comunitare de clasificare a carcaselor prevăzută la articolul 42 alineatul (1), este inferior sumei de 1 560 EUR/tonă.

(2) Comisia închide intervenția publică fără asistența comitetului menționat la articolul 195 alineatul (1) dacă, pentru o perioadă de cel puțin o săptămână, condiția prevăzută la alineatul (1), nu mai este îndeplinită.

▼M3

Articolul 15

Unt

(1) Intervenția publică pentru unt este deschisă în perioada 1 martie-31 august.

(2) Atunci când cantitățile oferite spre intervenție în perioada stabilită la alineatul (1) depășesc 30 000 de tone, Comisia poate suspenda achizițiile prin intervenție publică. În acest caz, achizițiile pot fi efectuate pe baza unei licitații publice conform specificațiilor care urmează a fi determinate de către Comisie.

▼B

Articolul 16

Laptele praf degresat

Pentru laptele praf degresat, intervenția publică este deschisă pe perioada dintre 1 martie și 31 august.

Cu toate acestea, Comisia poate suspenda achizițiile de îndată ce cantitățile oferite pentru intervenție în această perioadă depășesc 109 000 tone. În acest caz, achizițiile pot fi efectuate pe bază de licitație publică în conformitate cu specificațiile care urmează a fi determinate de către Comisie.

Articolul 17

Carnea de porc

Comisia poate decide deschiderea intervenției publice în sectorul cărnii de porc în cazul în care prețul mediu de pe piața comunitară pentru carcasele de porc, stabilit pornind de la prețul din fiecare stat membru pe piețele reprezentative ale Comunității și ponderat cu ajutorul coeficienților care exprimă importanța relativă a șeptelului porcin al fiecărui stat membru, se situează la un nivel inferior de 103 % față de prețul de referință și este susceptibil de a rămâne la acest nivel.







Subsecțiunea III

Prețul de intervenție

Articolul 18

Cerealele

Prețul de intervenție pentru cereale este egal cu prețul de referință, fără a aduce atingere majorărilor sau reducerilor de preț din motive de calitate.

Articolul 19

Orezul

Pentru orez, prețul de intervenție este egal cu prețul de referință.

Cu toate acestea, în cazul în care calitatea produselor oferite organismului plătitor diferă de calitatea standard definită în anexa IV punctul A, prețul de intervenție este majorat sau redus în mod corespunzător.

Mai mult decât atât, Comisia poate fixa majorări sau reduceri ale prețului de intervenție în scopul asigurării unei orientări a producției către anumite varietăți.

Articolul 20

Zahărul

Prețul de intervenție este de 80 % din prețul de referință fixat pentru anul de comercializare care urmează celui în cursul căruia se depune oferta.

Cu toate acestea, în cazul în care calitatea zahărului oferit organismului plătitor diferă de calitatea standard definită în anexa IV punctul B pentru care a fost fixat prețul de referință, prețul de intervenție este ajustat în consecință prin aplicarea de majorări sau de reduceri.

Articolul 21

Carnea de vită și mânzat

(1) Prețurile de intervenție pentru carnea de vită și mânzat și cantitățile acceptate pentru intervenție sunt determinate de către Comisie pe bază de licitații publice. În circumstanțe speciale, acestea pot fi fixate pe stat membru sau pe regiune a unui stat membru în funcție de prețurile medii de piață constatate.

(2) Nu pot fi acceptate decât ofertele egale sau inferioare prețului mediu de piață constatat într-un stat membru sau o regiune a unui stat membru și majorate printr-o valoare care urmează a fi determinată de către Comisie pe baza unor criterii obiective.

▼M3

Articolul 22

Unt

Fără a aduce atingere fixării prețului de intervenție prin licitație publică în cazul menționat la articolul 15 alineatul (2), prețul de intervenție pentru unt este egal cu 90 % din prețul de referință.

▼B

Articolul 23

Laptele praf degresat

Fără a aduce atingere fixării prețului de intervenție prin licitație publică în cazul menționat la articolul 16 al doilea paragraf, prețul de intervenție pentru laptele praf degresat este egal cu prețul de referință.

Cu toate acestea, în cazul în care conținutul real de proteine este inferior conținutului minim de proteine de 35,6 % în greutate fixat la articolul 10 litera (f) și este superior sau egal cu 31,4 % în greutate din extractul sec fără grăsimi, prețul de intervenție este egal cu prețul de referință diminuat cu 1,75 % pentru fiecare punct procentual pentru care conținutul în proteine este mai mic de 35,6 % în greutate.

Articolul 24

Carnea de porc

(1) Prețul de intervenție în sectorul cărnii de porc este fixat de către Comisie pentru carcase de porc de calitate standard. Prețul de intervenție nu poate depăși 92 % sau scădea sub 78 % din prețul de referință.

(2) Pentru produse de calitate standard, altele decât carcasele de porc, prețurile de intervenție sunt obținute din prețul de intervenție pe baza raportului dintre valoarea comercială a produselor respective și valoarea comercială a carcaselor de porc.

(3) Pentru alte produse decât cele de calitate standard, prețul de intervenție este obținut din prețurile în vigoare pentru calitățile standard respective, luându-se în calcul diferențele de calitate față de calitatea standard. Acest preț este valabil pentru calități definite.







Subsecțiunea IV

Desfacerea stocului de intervenție

Articolul 25

Principii generale

Desfacerea produselor achiziționate în cadrul intervenției publice are loc astfel încât să se evite orice perturbare a pieței și să se asigure accesul egal la mărfuri, precum și egalitatea de tratament a cumpărătorilor și în conformitate cu angajamentele care derivă din acordurile încheiate în conformitate cu articolul 300 din tratat.

Articolul 26

Desfacerea zahărului

În ceea ce privește zahărul cumpărat în cadrul intervenției publice, organismele plătitoare pot vinde zahărul doar la un preț superior prețului de referință fixat pentru anul de comercializare în cursul căruia are loc vânzarea.

Cu toate acestea, Comisia poate decide că organismele plătitoare:

(a) pot vinde zahărul la un preț egal sau mai mic decât prețul de referință prevăzut la primul alineat, în cazul în care zahărul este destinat: (i) alimentării animalelor; sau (ii) exportului în aceeași stare sau după transformarea acestuia în produsele enumerate în anexa I la tratat sau în unul dintre produsele enumerate în partea III din anexa XX la prezentul regulament;

(b) trebuie să pună zahărul brut pe care îl dețin, în scopul consumului uman pe piața internă a Comunității, la dispoziția organizațiilor de caritate – recunoscute de respectivul stat membru sau de către Comisie în cazul în care statul membru nu recunoaște astfel de asociații – la un preț mai mic decât prețul de referință aplicabil sau gratuit, pentru a fi distribuit total sau parțial în cadrul unor operațiuni de acordare de ajutor în caz de urgență.

Articolul 27

Distribuirea către persoanele cele mai defavorizate din Comunitate

(1) Produsele din stocurile de intervenție sunt puse la dispoziția anumitor organisme desemnate în vederea permiterii distribuirii produselor alimentare persoanelor celor mai defavorizate din Comunitate conform unui plan anual.

Distribuirea este efectuată:

(a) gratuit; sau

(b) la un preț care nu depășește în nici un caz un nivel justificat de cheltuielile suportate în punerea în aplicare a acțiunii de către organismele desemnate.

(2) Un produs poate fi mobilizat pe piața comunitară în cazul în care:

(a) acest produs este temporar indisponibil în stocurile de intervenție comunitare la punerea în aplicare a planului anual menționat la alineatul (1), în măsura necesară pentru a permite realizarea planului într-unul sau mai multe state membre și cu condiția ca respectivele cheltuieli să se mențină în limitele cheltuielilor prevăzute în bugetul comunitar pentru acest scop; sau

(b) punerea în aplicare a planului ar implica un transfer intracomunitar în cantități mici de produse deținute pentru intervenție într-un alt stat membru decât cel sau cele în care produsul este cerut.

(3) Statele membre în cauză desemnează organizațiile menționate la alineatul (1) și informează Comisia în timp util în fiecare an dacă doresc să aplice această schemă.

(4) Produsele menționate la alineatele (1) și (2) sunt remise gratuit organismelor desemnate. Valoarea lor contabilă este egală cu prețul de intervenție, ajustat, dacă este cazul, cu coeficienți ținând cont de diferențele de calitate.

(5) Fără a aduce atingere articolului 190, produsele puse la dispoziție în temeiul alineatelor (1) și (2) ale prezentului articol sunt finanțate prin creditele liniei bugetare adecvate FEOGA, în interiorul bugetului Comunităților europene. De asemenea, se poate prevedea ca această finanțare să contribuie la acoperirea cheltuielilor de transport ale produselor de la centrele de intervenție și ale cheltuielilor administrative ale organizațiilor desemnate, ocazionate de punerea în aplicare a schemei menționate în prezentul articol, cu excluderea eventualelor cheltuieli suportate de către beneficiari în cadrul aplicării alineatelor (1) și (2).







Secțiunea III

Depozitarea privată







Subsecțiunea I

Ajutor financiar obligatoriu

Articolul 28

Produsele eligibile

Ajutorul pentru depozitarea privată este acordat pentru produsele următoare și este supus condițiilor precizate în prezenta secțiune și cerințelor și condițiilor suplimentare care vor fi adoptate de către Comisie în conformitate cu articolul 43:

▼M3

(a) în ceea ce privește: (i) unt nesărat produs din smântână sau lapte într-o întreprindere agreată din cadrul Comunității, cu un conținut minim de grăsimi de unt de 82